ועדת הכספים, כנסת 23, פרוטוקול מספר 95, 2020-07-20 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: יש הצעות לסדר?

משה גפני: בצלאל סמוטריץ', בבקשה.

בצלאל סמוטריץ': בוקר טוב, אדוני, אני רוצה ברשותך שני נושאים.

משה גפני: בקצרה, בבקשה.

בצלאל סמוטריץ': בקצרה.

בצלאל סמוטריץ': כל מה שקשור לדיונים שיהיו היום, אני לא מעלה עכשיו.

בצלאל סמוטריץ': הנושא הראשון, החוק להגברת התחרות במשק האשראי, כולל בין היתר הוראה שלפיה הבנקים צריכים לצמצם את מסגרות האשראי בכרטיסי האשראי החל מינואר 2021.

בצלאל סמוטריץ': זה חלק מהרצון לייצר תחרות בשוק האשראי ואני לא נכנס לזה כרגע.

בצלאל סמוטריץ': נכון לעכשיו, כל הבנקים אמורים לצמצם את המסגרות תוך שנתיים ל-50% מהמסגרות שיש נכון להיום.

בצלאל סמוטריץ': אני חושב שמן הראוי שמשרד האוצר ישקול, כהוראת שעה, השהייה של ההוראה הזאת.

בצלאל סמוטריץ': אני חושב שבזמן כזה, לקחת עסקים קטנים ובינוניים, כמו גם משקי בית, ולצמצם להם את מסגרת האשראי גם אם זה נכון בימים כתיקונם, נדמה לי שכדאי לשקול לדחות את כניסתה של ההוראה הזאת לתוקף ולא לחתוך לאנשים את מסגרות האשראי בתקופה הכי קשה, שבה הם זקוקים לאשראי הזה.

בצלאל סמוטריץ': נקודה שנייה נוגעת לסקטור שלא זכה עד היום בכלל להתייחסות בכל משבר הקורונה, וזה חברות ההזנק, שנמצאות בשלב שבו אין להן רווחים.

בצלאל סמוטריץ': הן רק מגייסות משקיעים ומשקיעות הרבה מאוד כסף בפיתוח סטארט-אפ.

בצלאל סמוטריץ': זה המובילאיי של השנים הבאות של מדינת ישראל.

בצלאל סמוטריץ': החברות האלה נמצאות במשבר הזה בתהליכי גיוסים נתקעו.

בצלאל סמוטריץ': השוק עומד והמון משקיעים מבטלים את ההשקעות שלהם.

בצלאל סמוטריץ': המענה שניתן ברשות לתחרות רחוק מלהיות משביע רצון, והחברות הללו ייסגרו.

בצלאל סמוטריץ': מי שייסגר היום, יהיה לו מאוד קשה להיפתח ואנחנו נפסיד את המובילאיי והחברות הדומות לשנים הבאות.

בצלאל סמוטריץ': קיבלתי כמה פניות מבעלים וממנכ"לים של חברות הזנק.

בצלאל סמוטריץ': הם צריכים עכשיו איזשהו חמצן באופן מיידי.

בצלאל סמוטריץ': אפשר לחשוב על כמה מודלים – בין אם השקעות שהמדינה תשקיע אל מול מניות חלף אותם משקיעים אותם פרטיים, בין אם לתת יותר מענקים עכשיו בקריטריונים אחרים ברשות לתחרות.

בצלאל סמוטריץ': לא מדובר על סכומים מאוד גדולים, אבל ההיבט המשקי, כשמסתכלים שנתיים-שלוש-ארבע ואולי עשר שנים קדימה בתחום הדיור, הרפואה וכולי, החברות האלה במצוקה מאוד קשה.

בצלאל סמוטריץ': הן סחבו קצת את החודשים האלה, אבל הן הולכות ממש להיסגר ולפטר את כל העובדים אם לא נמצא פתרון.

בצלאל סמוטריץ': כל המענקים שאנחנו נותנים עכשיו מבוססים על השוואת רווחים.

בצלאל סמוטריץ': חברה שנמצאת בשלב בחיים שאין לה בכלל רווחים, היא רק מגייסת היום השקעות, לא מקבלת מענה.

משה גפני: תודה רבה.

משה גפני: קרעי, בבקשה.

שלמה קרעי: תודה, אדוני יושב-הראש, אני אציין שלוש נקודות חשובות שדיברנו עליהן.

משה גפני: בקצרה, בבקשה.

שלמה קרעי: בקצרה.

שלמה קרעי: יש קבוצות שלא נמצאות תחת המטריה הממשלתית – עצמאים שהפכו לשכירים, ועדיין לא הצלחנו לקבל נתונים כמה כאלה יש; עצמאים שסגרו את העסק שלהם בחצי השנה שטרום משבר הקורונה והם לא זכאים לא למענק כעצמאים ולא לדמי אבטלה כשכירים.

שלמה קרעי: להערכתי, יש בין 10,000 ל-20,000 איש כאלה.

שלמה קרעי: בשעתו דיברתי עם מר שפיגלר, דיברתי עם אגף התקציבים.

שלמה קרעי: אלה אנשים שיושבים בבית בלי סיוע של שקל כבר חצי שנה וכך זה יימשך אם לא נטפל בזה.

שלמה קרעי: לגבי החזר מקדמות של ינואר-פברואר – בשבוע שעבר אמרה מירי ממס הכנסה שלפני שלושה חודשים הם סגרו את זה, אבל אנחנו היינו צריכים לתקן את זה בחוק.

שלמה קרעי: אז הנה ההזדמנות, להכניס את זה בחוק.

משה גפני: את מה להכניס בחוק?

שלמה קרעי: את המקדמות של ינואר-פברואר בסך 3 מיליארד שקל.

שלמה קרעי: ראינו אפס אחוז ביצוע ושאלנו למה זה כך, היא אמרה שהיינו צריכים לתקן את זה בחוק.

שלמה קרעי: שאלתי: למה לא אמרתם לנו את זה?

שלמה קרעי: אז הנה, עכשיו זאת ההזדמנות לתקן בחוק כדי שיחזירו את המקדמות לאותם אלה ששילמו עבור ינואר-פברואר.

שלמה קרעי: דבר אחרון הוא לגבי הקרן לעסקים בסיכון.

שלמה קרעי: אנחנו מקבלים המון פניות וראינו גם את הביצוע של אחוז אחד בשבוע שעבר, אותה קרן ב-60% ערבות מדינה.

שלמה קרעי: ישבתי הבוקר עם נציגי אגף התקציבים ואמרו לי: עכשיו זה רץ ואין דבר כזה שהבנקים לא נותנים.

שלמה קרעי: אני שומע פניות אחרות.

שלמה קרעי: אמרו לי: אם יש כאלה שלא קיבלו בגלל שהם מסוכנים ולא מקבלים גם עכשיו, והבנקים אומרים שהם לא מכירים, יש להפנות אותם באופן אישי לאגף התקציבים.

שלמה קרעי: אני מעלה תכף פוסט וכל אלה שלא קיבלו, נעביר את שמותיהם בצורה מרוכזת לאגף התקציבים.

משה גפני: תודה רבה.

משה גפני: מיכל שיר, בבקשה.

מיכל שיר סגמן: תודה.

מיכל שיר סגמן: אני מעלה בקצרה מאוד שני נושאים: האחד הוא כל החוץ-בנקאיים, שכרגע עדיין לא נותנים כתף במהלך המשבר הזה.

מיכל שיר סגמן: הבנקים כן נותנים, אומנם בריביות מאוד גבוהות, אבל כן נותנים חלוקת אשראי.

מיכל שיר סגמן: החוץ-בנקאיים מתעלמים לגמרי מהעניין והם צריכים לתת כתף.

מיכל שיר סגמן: דבר שני, אדוני היושב-ראש, אני מזכירה שוב את נושא העיר נהריה ו-11 מיליון שקלים שאושרו פה בוועדה בפברואר, כדי לסייע לעסקים שעברו פעמיים שיטפונות עוד לפני עידן הקורונה.

מיכל שיר סגמן: אנחנו בחודש יולי וכבר שבעה חודשים שהם לא עובדים שם בעיר, והם טובעים, תרתי משמע.

מיכל שיר סגמן: קיבלנו החלטה בוועדה.

מיכל שיר סגמן: החלטות שאנחנו מקבלים פה צריכות להתממש ואנחנו צריכים לוודא שהן אכן קורות.

מיכל שיר סגמן: תודה.

משה גפני: תודה.

משה גפני: ינון, בבקשה.

ינון אזולאי: אני רוצה לעדכן לגבי ה-700 מיליון שעברו בוועדת הכספים בשבוע שעבר בנושא ביטחון תזונתי ועברו קריאה שנייה ושלישית.

ינון אזולאי: נכון לאתמול, הייתה ישיבה עם משרדי האוצר, הרווחה והפנים.

ינון אזולאי: עדיין לא נמצא פתרון, אבל נאמר לי שעדיין לא הוסדר איך זה יגיע.

ינון אזולאי: מה שכן, כולם הבינו שלמשרד הרווחה אין קריטריונים איך להעביר את שוברי המזון, אבל כולם מבינים שהתבחין היחידי היום הוא דרך מבחן ההכנסות בארנונה.

ינון אזולאי: כדאי מאוד לפנות לאוצר כדי שיעשה את זה כמה שיותר מהר.

בצלאל סמוטריץ': איך הארנונה קשורה למשבר?

בצלאל סמוטריץ': אדם שלפני המשבר התפרנס טוב ולא קיבל הנחה, עכשיו הוא לא מרוויח.

משה גפני: רבותיי, אין דיון עכשיו.

משה גפני: אנחנו לא יכולים לחוקק היום בכלל מכיוון שהרשימה ארוכה.

ינון אזולאי: דבר נוסף, אני רוצה להצטרף לקריאה שלך מאתמול לגבי החלוקה של ה-6 מיליארד.

ינון אזולאי: יש משפחות מרובות ילדים שצריך לתת להן וחובה לתת להן.

ינון אזולאי: לא לתת את זה כמשהו אחיד לכולם, כך שגם מיליונים יקבלו 3,000 שקל, ואני לא יודע אם הם ירגישו את זה בכלל.

ינון אזולאי: אני מצטרף לקריאה שלך.

משה גפני: תודה רבה.

משה גפני: הילה וזאן, בבקשה.

הילה שי וזאן: תודה, כבוד היושב-ראש, אני רוצה להתייחס לעסקים מעל 100 מיליון שקלים.

הילה שי וזאן: ברשת הביטחון לעסקים נגבו המענקים לעסקים שהמחזור שלהם הוא עד 100 מיליון.

הילה שי וזאן: למעשה יש הרבה חברות שמעל 100 מיליון, שמעסיקות עשרות אלפי משפחות ומפרנסים אותן.

הילה שי וזאן: בפועל, מכיוון שהמחזור העסקי שלהן מעל 100 מיליון – אני אשמח לקשב של האוצר.

הילה שי וזאן: אנחנו לא מדברים לפרוטוקול, אנחנו מדברים אליכם.

קרן טרנר: אני רושמת כל מילה שאת אומרת.

הילה שי וזאן: מצוין.

הילה שי וזאן: עסקים שהמחזור שלהם מעל 100 מיליון, למעשה לא נכנסים במענקים.

הילה שי וזאן: מדובר בחברות כמו חברות תיירות, חברות לקיום כנסים וחברות אוטובוסים שלמעשה לא יכולות להחזיר את העובדים שלהן מכיוון שאין להם למה להחזיר אותם.

הילה שי וזאן: בפועל, הן לא מקבלות את המענק.

הילה שי וזאן: אני מבקשת שנשקול פה בוועדה ונראה כיצד אפשר בכל זאת לקחת בחשבון את שיעור הרווחיות ואת הפרמטרים הכלכליים שכרגע לא נלקחים בחשבון.

הילה שי וזאן: נזכור שיש הבדל בין רווח לבין מחזור בעסק, ואם נוכל לא לתת להם בהתאם לגובה המחזור אלא לפחות ניתן להם כמו עסקים של 99 מיליון, כלומר את אותו מענק של 250,000 שקל, הן יוכלו להשאיר את הראש מעל המים.

הילה שי וזאן: תודה.

משה גפני: תודה, אופיר כץ, בבקשה.

אופיר כץ: תודה, אדוני היושב-ראש, אני רוצה להעלות נושא אחד שצריך לתת לו פתרון מיידי.

אופיר כץ: אנחנו עדים לשביתת האחיות שהתחילה היום ויש דבר שהוא פשוט אבסורד.

אופיר כץ: הצוותים הרפואיים – האחיות – נחשפים לחולי קורונה ונכנסים לבידוד.

אופיר כץ: רק בשבוע האחרון נכנסו 800 אחיות לבידוד וזה לא הגיוני שהן נמצאות בחזית – אנחנו קוראים להם המלאכים והמלאכיות – וכשהן נמצאות בבידוד, הן צריכות לשלם בעצמם את הימים שהן בבידוד.

אופיר כץ: במחלה, על הימים הראשונים אתה לא מקבל מאה אחוז ומה קורה עם אותן אחיות שנכנסות פעמיים ושלוש לבידוד, כי החשיפה שלהן לחולי קורונה היא יותר משל כל בן אדם אחר.

אופיר כץ: שגית, צריך לחשוב גם על פתרון משפטי וגם לשמוע את האוצר.

אופיר כץ: זה פשוט שהאחיות והצוותים הרפואיים ישלמו מכיסם את ימי הבידוד שלהם כי המדינה דורשת.

אופיר כץ: תודה.

קריאה: אגב, אופיר, אצל הרופאים פתרו את הבעיה הזאת ושמענו על זה בוועדת העבודה והרווחה.

משה גפני: תודה, אנחנו לא מקיימים על זה דיון עכשיו.

משה גפני: עאידה תומא סלימאן, בבקשה.

משה גפני: סליחה, קודם אחמד טיבי, בבקשה.

קטי קטרין שטרית: סליחה, הרב גפני, יש גם אנשים שנמצאים בבידוד.

קטי קטרין שטרית: ראיתי מתי אחמד טיבי הרים את היד וכדאי גם להתחשב בחברי הכנסת שנמצאים בבידוד.

משה גפני: קטי, קודם כל תהיי בריאה וניתן לך והכול בסדר.

משה גפני: אבל אחמד טיבי נרשם מהראשונים.

אחמד טיבי: את צריכה רופא, קטי?

אחמד טיבי: אני מטפל בכל מיני דברים.

קטי קטרין שטרית: לא רופא נשים.

אחמד טיבי: כל רופא נשים הוא קודם רופא כללי.

משה גפני: בבקשה, אחמד.

אחמד טיבי: תודה רבה ואני מאחל לה בריאות.

אחמד טיבי: אדוני, זאת הפעם הרביעית שאני רוצה לגעת בנושא שכבר נגענו בו יותר מאשר פעם וזה בעלי האולמות.

אחמד טיבי: נגענו גם במסעדות.

אחמד טיבי: אין ספק שבעלי האולמות, שמשלמים שכר דירה גבוה בגלל השטחים וארנונה, נפגעו קשות מהמשבר הזה.

אחמד טיבי: אני חוזר ואומר את מה שאמרנו כאן בוועדה אני וחבריי בסיעת הרשימה המשותפת, וגם במליאה.

אחמד טיבי: זה סקטור שמחייב תשומת לב כמו סקטורים נוספים, אבל הם נפגעים ויש רושם שהממשלה לא מטה אוזן ואמפתיה לדרישות שלהם.

אחמד טיבי: אם מחליטים בסופו של דבר לסגור בגלל התקהלויות וכדומה, מסיבות בריאותיות, יש לפצות את האנשים כדי שלא יקרסו.

אחמד טיבי: ישנו המודל הגרמני, אתה מכיר אותו?

משה גפני: כן, בטח.

משה גפני: דיברנו עליו כמה פעמים.

אחמד טיבי: הוא מודל מוצלח.

אחמד טיבי: המודל הישראלי קורס והוא הפך להיות לא רציני.

אחמד טיבי: הפיצויים לא מגיעים לאנשים, אדוני היושב-ראש, ולכן נציגים שנמצאים כאן העבירו דרישות לכלל חברי הכנסת, לגבי תקרה של 600,000 ו-20% במקום 15% וכדומה.

אחמד טיבי: אני מבקש מכל חברי הכנסת, קואליציה ואופוזיציה, להתכנס סביב הדרישות האלה.

אחמד טיבי: הנושא השני הוא המסעדות.

אחמד טיבי: ראית מה קרה לפני מספר ימים?

אחמד טיבי: אמרו שסוגרים בבוקר, אנשים שלחו את העובדים לחל"ת, את האוכל והבשר פיזרו או מכרו במחירי הפסד ובסוף פתחו.

אחמד טיבי: פרטאץ', לא רציני.

אחמד טיבי: גם הענף הזה מחייב פיצוי הוגן.

משה גפני: אוקיי, דבריך ברורים.

אחמד טיבי: עכשיו הם יהיו יותר ברורים כאשר אני מדבר על האחים והאחיות, כי אנחנו מאותו תחום, אדוני.

אחמד טיבי: כל הזמן אומרים "מלאכים" ו"גל ראשון" כשמדברים על הצוותים הרפואיים – רופאים, אחים ואחיות, אבל הם קורסים אדוני היושב-ראש.

אחמד טיבי: הם קורסים בעבודה, הם קורסים בבתי החולים, במרפאות, בקהילה.

אחמד טיבי: לכן, אי אפשר שלא לבוא לקראת האחים והאחיות, כמו גם העובדים והעובדות הסוציאליים.

אחמד טיבי: אי אפשר להיות קואליציה ולהיות אטום.

אחמד טיבי: אפשר גם להקשיב.

משה גפני: תודה, תודה.

משה גפני: אני מקדם בברכה את שר האוצר, ישראל כץ, בכבוד.

משה גפני: עאידה, בבקשה, אם אפשר רק בקצרה.

משה גפני: יש רשימה ארוכה של דוברים.

עאידה תומא סלימאן: אני חושבת שאי אפשר לפתוח את הדיון על החוק הזה בלי לדעת מה קורה עם העובדות הסוציאליות ועם האחיות.

עאידה תומא סלימאן: לא ייתכן ששתי המערכות הכי נחוצות בימים האלה, יהיו מושבתות בגלל שלא הולכים לקראתם ולא מבינים מה הצרכים של המערכת.

עאידה תומא סלימאן: אלה לא אנשים שרוצים עכשיו פתאום לקבל כסף, אלא לחזק את שתי המערכות שעליהן אנחנו מתבססים כדי לעבור את המשבר הזה, משבר הקורונה מבחינה כלכלית-חברתית ומבחינה בריאותית.

עאידה תומא סלימאן: דבר שני, הייתי רוצה להעלות את הנושא של סיוע לעמותות.

עאידה תומא סלימאן: כל הסיוע שדובר עליו עד עכשיו לוט בערפל.

עאידה תומא סלימאן: רק 3% מהכסף הגיע לעמותות.

עאידה תומא סלימאן: חייבים לשנות את הקריטריונים, וחייבים לתת אפשרות לעמותות שמגבות את העשייה היום מול אנשים שנמצאים במצוקה.

עאידה תומא סלימאן: דווקא להן לתת את הסיוע.

עאידה תומא סלימאן: לעניין בעלי האולמות, אי אפשר להתעלם מקבוצה זו של ציבור, שהתמוטט עולמו בגלל הקורונה, ועד עכשיו לא ניתנו לו תשובות ופיצוי הולם לבעיות שקיימות.

עאידה תומא סלימאן: כבוד היושב-ראש, יש חבילת סיוע שמונחת היום לחקיקה, אבל צריך התייחסות יותר פרטנית לעסקים ולציבור שלם שנפגע.

עאידה תומא סלימאן: אני רוצה להזכיר במשפט אחד את המענק שניתן לאנשים – 750 שקל לכל אדם, כולנו רוצים שהוא יגיע ליעדו ולא יגיע לעשירונים העליונים.

עאידה תומא סלימאן: חישוב קטן מראה שהדרישות של העובדות הסוציאליות או של האחיות לא מגיעות אפילו לסכומים האלה.

משה גפני: תודה רבה.

משה גפני: חבר הכנסת קוז'ינוב.

אנדרי קוז'ינוב: תודה רבה, אדוני היושב-ראש, אני רוצה שוב להעלות את הנושא של העולים החדשים.

משה גפני: אתה לא יכול, זאת הצעה לסדר.

משה גפני: העלית את זה באריכות.

אנדרי קוז'ינוב: ממש בדקה.

אנדרי קוז'ינוב: עם האישור של 80 מיליון, בתום שנה מרגע העלייה, הם יהיו זכאים בתנאים מסוימים אולי למענק הבטחת הכנסה, אבל מעבר לזה, אין להם כלום.

אנדרי קוז'ינוב: מה שאני מציע בכל מקרה זה לבטל להם את תקופת האכשרה לאבטלה וכך או אחרת, להכניס אותם למעגל האבטלה כי לא תהיה להם יכולת לצבור את חצי השנה הזאת.

אנדרי קוז'ינוב: מדובר ב-7,000 איש בסך הכול.

אנדרי קוז'ינוב: תודה רבה.

משה גפני: תודה רבה.

משה גפני: קטי, בזום, בבקשה.

משה גפני: תהיי בריאה.

קטי קטרין שטרית: תודה רבה.

קטי קטרין שטרית: אני רוצה להצטרף לכל החברים שדיברו על האחיות.

קטי קטרין שטרית: אי אפשר להבדיל בין דם לדם.

קטי קטרין שטרית: אי אפשר שסקטור מסוים בתחום הרפואה כן יתוגמל וסקטור אחר לא.

קטי קטרין שטרית: שנית, אני רוצה לדבר על קרן קרב.

קטי קטרין שטרית: ביום חמישי הקרוב יישלחו 3,800 מכתבי פיטורים ל-3,600 מדריכים ולעוד 200 עובדי מינהלה.

קטי קטרין שטרית: במהלך השנים האחרונות התייחסו שרי החינוך לקרן קרב כאל טלאי על טלאי.

קטי קטרין שטרית: זו הסיבה לכך שהנושא הזה לא מאוגד באופן מקצועי.

קטי קטרין שטרית: שוחחתי אתמול עם שר החינוך שמכיר בחשיבותם של עובדי קרן קרב ומאוד צריך אותם ל-1 בספטמבר.

קטי קטרין שטרית: הוא טען שיש בעיה טכנית מבחינת משרד האוצר בהעברת הסכומים לכל אותם פרויקטים.

קטי קטרין שטרית: אני חושבת שמשרד האוצר, בראשותו של השר ישראל כץ, הוכיח שגם אם מדברים על ילדי האומנה וגם אם מדברים על אחרון הילדים, תינתן להם תשובה.

קטי קטרין שטרית: אני מאוד מקווה שלפני יום חמישי נוכל להגיע למצב שבו לא יישלחו מכתבי הפיטורים.

קטי קטרין שטרית: לגבי האולמות, אני רוצה להוסיף שבמרס-אפריל הם כמעט ולא עבדו.

קטי קטרין שטרית: כל מי שהיה פחות מ-20 מיליון היה יכול לקבל.

קטי קטרין שטרית: אבל אם בעל אולם קיבל 20 מיליון וחמש מאות שקל, הוא לא זכאי.

קטי קטרין שטרית: במאי-יוני שיפרו את זה ואמרו: מ-300,000 ועד 100 מיליון, אבל נותנים 500,000 לחודשיים.

קטי קטרין שטרית: יש בעלי אולמות של 1,500 אורחים ויש בעלי אולמות של 250 אורחים.

קטי קטרין שטרית: ההבדל עצום ואתם חייבים לעשות איזושהי דיפרנציאציה בין אולם כזה לאולם אחר, ולתגמל אותם בהתאם לגודל האולם ובהתאם לחודשים האחרונים שבהם הוא פעל, לפני עידן הקורונה.

משה גפני: תודה רבה.

משה גפני: חבר הכנסת ברוכי.

אליהו ברוכי: שלום, אני רוצה להעלות נקודה אחת.

אליהו ברוכי: כל העובדים שהוצאו לחל"ת מקבלים את התגמול שלהם לפי חוק האבטלה.

אליהו ברוכי: בחוק האבטלה נקבעו מספר קריטריונים וחלק מהקריטריונים נועדו כדי לעודד אנשים לא לקבל אבטלה ולצאת לעבודה, למשל כל מה שקשור לגיל 28 ומטה.

אליהו ברוכי: בטווח הגיל הזה נמצאים מאות ואולי אלפי זוגות צעירים, שבעצם הוצאו לחל"ת בעל כורחם וכרגע הם מקבלים את דמי החל"ת לפי חוק האבטלה ברמה מאוד מאוד נמוכה.

אליהו ברוכי: צריך לראות איך לשפות אותם ולתקן את העוול הזה.

משה גפני: תודה רבה, זה נכון.

משה גפני: חבר הכנסת שחאדה.

אנטאנס שחאדה: בוקר טוב, אדוני, אני אתחיל עם בעיות האולמות אבל במובן הרחב.

משה גפני: אבל דיברו על זה כבר.

אנטאנס שחאדה: האולמות הם לא רק האולמות עצמם, אדוני היושב-ראש, זה נוגע גם למלצרים, גם לזמרים ולכל מנגנון האירועים שמושבת כליל מאז פרוץ המשבר הנוכחי.

אנטאנס שחאדה: אני אנצל את ההזדמנות, אדוני היושב-ראש, בנוכחות האוצר, ביטוח לאומי ושר האוצר כדי לבקש שוב.

אנטאנס שחאדה: לדוגמה, המלצרים שעובדים באולמות, כולם צעירים מתחת לגיל 20 והם המוחלשים ביותר.

אנטאנס שחאדה: הם עובדים קשה מאוד ולא יקבלו שום פיצוי, רק בגלל הגיל שלהם.

אנטאנס שחאדה: הם עבדו, שילמו מסים, שילמו ביטוח לאומי ואין כל מנגנון שיתגמל אותם או ידאג להם.

אנטאנס שחאדה: אני מעלה את זה שוב כדי לטפל או לדאוג לתיקון העוול הזה.

אנטאנס שחאדה: נושא אחרון, אדוני היושב-ראש, הוא שההתייחסות למה שקורה בכלכלה הערבית מושגת רק במאבק.

אנטאנס שחאדה: צריך לשנות את המנטליות אצל האוצר ובקרב כל הממשלה.

אנטאנס שחאדה: רשויות מקומיות תוגמלו רק אחרי שביתה; פיצוי במקום ארנונה לרשות מקומיות – הכול בא אחרי ניהול מאבק שלוקח זמן ומתיש.

אנטאנס שחאדה: צריך לדאוג מעכשיו לצרכים המיוחדים של הכלכלה הערבית ושל היישובים הערבים.

אנטאנס שחאדה: תודה רבה.

משה גפני: תודה רבה.

משה גפני: חבר הכנסת חסיד.

אליהו חסיד: כבוד היושב-ראש, אני רוצה להעלות את הנושא של ימי בידוד וזה דובר בנוגע לאחיות.

אליהו חסיד: אני חושב שנעשתה פה עוולה בימי בידוד בכלל, גם לעובד וגם למעסיק.

אליהו חסיד: לעובד זה מקזז מימי המחלה שלו וחס ושלום, אם הוא יצטרך עוד ימי מחלה בהמשך השנה לדברים אחרים, הוא מקזז אותם כעת עם בידוד של שבועיים.

אליהו חסיד: מדובר במאות אלפים שיצאו לבידוד רק בשבועות האחרים ומקזזים להם מימי המחלה שלהם ללא צדק.

אליהו חסיד: בנוסף לכך, המעסיקים שקורסים גם ככה, נופל עליהם תשלום ימי המחלה.

אליהו חסיד: בתקציב הגדול שהוסיפו לכולם צריך שיהיה מושג שנקרא ימי בידוד, שהמדינה משלמת ימי בידוד.

אליהו חסיד: שלא ייפול על המעסיק ולא על ימי המחלה.

קריאה: ועצמאים?

קריאה: אין להם בכלל ימי בידוד.

קריאה: אין להם בכלל ימי בידוד כי אין להם ימי מחלה.

משה גפני: רבותיי, מה הדיון?

אליהו חסיד: עוד מילה אחת, אדוני היושב-ראש, אם אתה קורא לימי הבידוד ימי מחלה, אבל זאת תאונת עבודה וביטוח לאומי אמור לשלם את זה כמו תאונת עבודה.

אליהו חסיד: זה לא אמור לרדת מימי המחלה של העובד ולא מהמעסיק.

אליהו חסיד: בנוסף אני רוצה להצטרף למה שאמר היושב-ראש, ואני מברך את ראש הממשלה ושר האוצר על הכסף שהם נתנו למשפחות ולילדים.

אליהו חסיד: אני חושב שהילד הרביעי והחמישי לא צריך להישאר רעב וצריכה להיות חלוקה לפי מספר הילדים – כל ילד אמור לקבל את החלק שלו.

משה גפני: זה לא יעבור פה בלי שייתנו לילדים.

משה גפני: זה לא יעבור פה.

משה גפני: שיביאו את זה לוועדה אחרת.

משה גפני: היה צריך רק להגיד שנותנים את הכסף לכולם, רק לא לחרדים.

משה גפני: אני מתנצל בפני הציבור הערבי שבגללנו אתם לא תקבלו לילד הרביעי והחמישי.

משה גפני: לא תקבלו בגללנו.

עאידה תומא סלימאן: השאלה אם לא בגללנו אתם לא תקבלו.

משה גפני: הכול בסדר.

משה גפני: תאמין לי, אני מכיר את השפה הזאת.

משה גפני: אני מכיר.

משה גפני: מיקי לוי, בבקשה.

משה גפני: סתם התעצבנתי בחינם.

משה גפני: עזבו, זה לא הנושא.

ישראל כץ: אדוני היושב-ראש, איזה ציבור ערבי?

ישראל כץ: אין שם ילודה.

ישראל כץ: הם נהיו כבר כמו האשכנזים.

אחמד טיבי: אגב, לי יש שתי בנות ואני לא מהווה שום איום דמוגרפי עליכם, אבל כל אחת שווה אלף.

משה גפני: איך נרגעתי.

משה גפני: מיקי, בבקשה.

מיקי לוי: אדוני היושב-ראש, רציתי לדון בשלושה סעיפים כבדים, אבל בגלל שהשר נכנס אני אוותר על הכול ואתרכז רק בסעיף אחד.

מיקי לוי: יש בעיה עם מתן סיוע לחברות, שהמחזור שלהן גבוה מ-100 מיליון שקל.

מיקי לוי: לכן יש איתן בעיה מאוד מאוד קשה.

מיקי לוי: העסקים האלה, שמחזורם גבוה מ-100 מיליון שקל, צריך לחשוב, אדוני השר, מחוץ לקופסה.

משה גפני: נכון.

מיקי לוי: אני ממש מבקש ממך ומתחנן אליך, אתה ואנשי משרדך לסייע בידי העסקים האלה כי הם נופלים בין הכיסאות.

משה גפני: הם נופלים ממש.

מיקי לוי: לכן באמת עזבתי את שאר הנושאים.

מיקי לוי: זה נושא מאוד מאוד כבד, מהותי.

מיקי לוי: אני מאוד מבקש ממך לתת לו תשומת לב מיוחדת.

מיקי לוי: תודה רבה.

משה גפני: ניר ברקת, בבקשה, אבל בקצרה.

ניר ברקת: אני רוצה להתייחס למכלול החוקים שעוברים כאן ולצורה שבה אנחנו מנהלים את המשאבים של המדינה.

ניר ברקת: אני רוצה להתמקד בכך שבחוק הקודם של ה-7,500 שקל לחודש שניתן לעסקים, שהוא שנוי במחלוקת בלשון המעטה, אין מחלוקת על כך שיש שם עודפים.

ניר ברקת: נכון להיום, להערכתי – הייתי שמח לשמוע הערכה אחרת – יש שם עודפים של חצי מהקופה, להערכתי.

ניר ברקת: חצי מה-6 מיליארד יצא וחצי פנוי.

ניר ברקת: רוצים להעביר חוק חדש, ואני מניח שהוא עכשיו בדיון, על עוד 6 מיליארדי שקלים.

ניר ברקת: גם פה, אין ויכוח שחצי ממנו מגיע ליעד שלא נפגע קשה בקורונה.

ניר ברקת: חלק גדול מהציבור לא זקוק לכסף הזה.

ניר ברקת: מצד שני, אנחנו רואים את החוק שאנחנו מחוקקים עכשיו ויש פערים בכניסה לחוק.

ניר ברקת: אנחנו יודעים על עסקים מעל 100 מיליון שקל, על עסקים בתחום התיירות ואחרים שאנחנו גוזרים עליהם גזר דין מוות.

ניר ברקת: לחליפין, ל-80,000 עצמאים ועסקים קטנים שנפגעו בין 25% ל-40% - הם נקראים פצוע בינוני, אבל אתם יודעים מה קורה כשפצוע בינוני מדמם הרבה חודשים?

ניר ברקת: הוא נהיה פצוע קשה.

משה גפני: ניר, אני כבר יודע לחזור על הנאומים שלך.

משה גפני: יש פה חוק.

ינון אזולאי: רק להעמיד אותך על טעותך, ניר, עידוד תעסוקה אין בזה עודפים.

ינון אזולאי: כרגע הכול נשאר 6 מיליארד.

משה גפני: ינון, אנחנו לא פותחים דיון עכשיו.

ינון אזולאי: אני רק מתקן אותו.

משה גפני: אל תתקן, הכול בסדר.

משה גפני: ניר, בבקשה.

ניר ברקת: כך או אחרת, ההערה שלי היא שאנחנו נכנסים לחוק הזה עם פערים שלא הושלמו ואנחנו מודעים להם, מצד שני יש לנו כוונות לשים משאבים שעל פניו כולם מסכימים לכך שהם לא מחויבים.

ניר ברקת: לכן, אנחנו צריכים לנהל את המשאבים של המדינה בחוכמה ואני מבקש שתהיה התייחסות לפערים שידועים לנו היום בכניסה לחוק בקריאה השנייה והשלישית.

משה גפני: תודה רבה.

משה גפני: אלכס קושניר, בבקשה בקצרה.

אלכס קושניר: אתה התעצבנת, תרשה לי גם להתעצבן.

משה גפני: תתעצבן, תתעצבן.

משה גפני: דע לך שכאשר אני מתעצבן, זה לא טוב.

משה גפני: היה אסור לי להגיד את מה שאמרתי.

משה גפני: הייתי צריך לדבר על האוניברסלי – שילד חרדי יישאר רעב.

אלכס קושניר: אני גם רוצה להתעצבן ואני מבקש שלא תפריע לי להתעצבן.

משה גפני: כל הכועס כאילו עובד עבודה זרה.

אלכס קושניר: אני מבקש להתעצבן ברצף, בלי קטיעות.

אלכס קושניר: אני מדבר על כך שהצעירים, החיילים המשוחררים, הסטודנטים והעולים החדשים לא מקבלים שום פתרון בחוק הזה.

אלכס קושניר: ההגבלה של גיל 28 היא פשוט אפליה מקוממת במצב משברי כזה.

אלכס קושניר: דבר נוסף הוא כל הסיפור לדרישה של תקופת אכשרה עבור חיילים משוחררים.

אלכס קושניר: זאת דרישה מקוממת.

אלכס קושניר: לתת להם למשוך את הכסף שלהם מהפיקדון כדי לעזור להם בצריכה השוטפת, אני חושב שזה פשוט חטא.

משה גפני: לא הבנתי.

משה גפני: למה?

אלכס קושניר: למה?

אלכס קושניר: כי הכסף הזה נועד למטרות בונות עתיד.

משה גפני: חוץ מחיילים משוחררים יש פה עוד חוק.

משה גפני: יש בחוק גם את העניין של קרן ההשתלמות.

אלכס קושניר: יפה.

אלכס קושניר: בוא נדבר על קרן ההשתלמות.

משה גפני: למה אתה מדבר עכשיו?

משה גפני: נגיע לזה.

אלכס קושניר: לא, אני מדבר על הפיקדון.

משה גפני: זה אותו הדבר.

משה גפני: אתה מדבר על אותו הרעיון.

אלכס קושניר: גם קרן ההשתלמות זה בדיוק אותו סיפור.

משה גפני: למה אתה מתעצבן?

אלכס קושניר: אני מתעצבן כי אותם חיילים שמשרתים בצבא נמצאים היום במצב שבו אין להם יכולת להתפרנס, והמדינה משתמשת בכסף שלהם כדי לנסות לסייע להם.

אלכס קושניר: אני חושב שזה פשע.

אלכס קושניר: דבר נוסף, כל הסיפור של מענק סוציאלי לבעלי עסקים, שככל שההכנסה עולה, מתחילים לקזז את המענק.

אלכס קושניר: לפחות תשאירו אותה באותה תקרה שהייתה.

אלכס קושניר: העלו פה כמה נושאים חשובים כמו נושא גודל המחזור ואני מצטרף לזה כמובן.

אלכס קושניר: עוד דבר, יש עסקים שהם עתירי הוצאות שכירות, כמו אולמות אירועים, מסעדות גדולות וחדרי כושר.

אלכס קושניר: שם צריך לחשוב על מקדם אחר, גבוה יותר.

אלכס קושניר: עוד דבר, עמותות לא נכנסות לחוק הזה ואנחנו פשוט מקריסים את המגזר השלישי.

אלכס קושניר: המשמעות של זה היא גם שהמדינה נכשלת במתן סיוע וגם המגזר השלישי שאמור להחליף אותה, המדינה מכשילה אותו.

אלכס קושניר: יש פה המון נושאים נוספים שנדון בהם.

משה גפני: תודה רבה.

משה גפני: רם בן ברק בזום, אחרון הדוברים.

משה גפני: אחרי זה אני רוצה שהשר יתייחס, עד כמה שאפשר, לדברים שהעלו החברים.

רם בן ברק: תודה רבה, אדוני היושב-ראש, ואני מקדם בברכה את שר האוצר שהצטרף לדיון.

רם בן ברק: אני חושב שיש לנו איזושהי טעות בתפיסה.

רם בן ברק: כל הזמן אנחנו מביאים עוד חוקים ועוד תקנות וכל הזמן מנסים לשפר.

רם בן ברק: אני חושב שאנחנו צריכים ללכת למתווה צוק איתן ולתת באופן גורף מקדם 0.8 לכל העסקים, כך שכל העסקים יחזירו את כל העובדים בחזרה לעבודה והעובדים יקבלו את השכר שלהם דרך העסקים.

רם בן ברק: בצורה כזאת נוכל להניע מחדש את המשק, נוכל לתת פיצוי הוגן לכל העסקים בצורה לא בירוקרטית וישירה.

רם בן ברק: במקביל, המגזר הציבורי צריך לעשות מהלך לתקופה של שנה או שנתיים ולעשות קיצוץ רוחבי בשכר של כל המגזר הציבורי על מנת לתמוך במגזר הפרטי.

רם בן ברק: לדעתי, צריך לשנות את התפיסה שבה אנחנו מסתכלים איך אנחנו עוזרים לעסקים.

רם בן ברק: בנוסף לזה, צריך להקים ועדה מיוחדת למקרים חריגים, לאלה שנופלים בין הכיסאות, אלה שרק פתחו את העסק כדי שאפשר יהיה לפנות לוועדה הזאת ולקבל פתרון אד-הוק לבעיה ייחודית.

רם בן ברק: תודה רבה.

משה גפני: תודה.

משה גפני: אדוני השר, בבקשה, אם אתה יכול להתייחס לעיקרי הדברים שנאמרו פה.

משה גפני: גם לנושא של שביתת האחיות, לעובדים הסוציאליים, לנושא הבידוד ולכל הנושאים.

אופיר כץ: הוא לא היה פה כשהעליתי את נושא האחיות.

אופיר כץ: אמרתי שהאחיות בבידוד כי הן בחשיפה הכי גדולה לנדבקי קורונה, והן משלמות את זה מימי החופשה שלהן או שלא מקבלות בכלל כי מקבלים רק מהיום הרביעי.

ישראל כץ: בוקר טוב לכולם, אדוני היושב-ראש, אני שמח להופיע בוועדה החשובה הזאת.

ישראל כץ: אני אתייחס למה ששמעתי מרגע שהגעתי וגם להשלמה של אופיר.

ישראל כץ: כמובן, אני אתייחס לעיקרי התוכנית גם בפני עצמה וגם כחלק ממכלול התוכניות.

ישראל כץ: יש חשיבות רבה באישור מהיר, שיאפשר כבר מהלילה, עם סיום החקיקה בעזרת ה', או ממחר שזה כבר יום דחייה, לבעלי עסקים עד 300,000 שקלים להיכנס לאזור האישי, ללחוץ ולקבל את המענקים תוך שלושה ימים.

ישראל כץ: כרגע כולנו נמצאים כאן תחת אותם אילוצים, מצד אחד שהחוק יהיה טוב ומצד שני שהוא יהיה מהיר.

ישראל כץ: הוזכרו כאן העובדות הסוציאליות – למעלה מ-90% הן נשים, והאחיות.

ישראל כץ: לאחר מכן אני אנסה להתייחס לפניות ולהערות.

ישראל כץ: קודם כל, לגבי העובדות הסוציאליות, מתנהל איתן משא ומתן ממושך.

ישראל כץ: אני עצמי נכנסתי לעובי הקורה מול ענבל חרמוני, יושבת-ראש איגוד העובדות הסוציאליות.

ישראל כץ: היא סיפרה לי איך היא צעדה ברגל מתל אביב לירושלים ואני מלא הערכה גם למה שהם עושים ועושות בכלל ובמשבר הקורונה בפרט, וגם למאבק.

ישראל כץ: ישבנו בישיבה ממושכת ואחר כך בישיבה יותר קצרה.

ישראל כץ: תוך כדי דיון הגענו לפתרון והממשלה מחויבת לתת סדרת מענקים של אלפי שקלים עד סוף השנה ועד אמצע השנה הבאה.

ישראל כץ: זה תרחיש הייחוס שלנו למאבק בקורונה, עד שיימצא חיסון.

ישראל כץ: כל הדברים האלה, כולל מענק קבוע בתווך, היו בגדר הסכמות.

ישראל כץ: לאחר מכן היא חזרה בה ואמרה שהיא לא מוכנה לפתרונות המלאים והרחבים, אם לא דנים עכשיו בהסכמי השכר הקבועים.

ישראל כץ: אתם יודעים שזה הגבול ואנחנו כמשרד אוצר – הממונה על השכר ואחרים – לא יכולים לחצות אותו.

ישראל כץ: מדוע?

ישראל כץ: הרי בסוף צריך להיות מוגש תקציב.

ישראל כץ: בסוף כולם צריכים לשאת בנטל, גם עובדי המגזר הציבורי.

ישראל כץ: הדבר הבסיסי ביותר שהוא טריוויאלי הוא דחיית הסכמי שכר בשנתיים.

ישראל כץ: זה עוד לפני כל הדברים האחרים, שבהם הם יצטרכו לתרום את חלקם מול העצמאים ומול העסקים, וגם מול השכירים, כמובן, כדי לתת פתרונות.

ישראל כץ: לכן זה קו שאי אפשר לחצות אותו.

עודד פורר: על איזה סכום מדובר, אדוני?

ישראל כץ: הסכומים הם לא הנושא.

עודד פורר: אם הסכום בסוף הוא 50 מיליון שקל או 50 מיליארד שקל, תסכים איתי שאלה שני דברים שונים.

ישראל כץ: אני לא בא להתווכח.

ישראל כץ: כשאני יושב בדיון, אני כמעט אובייקטיבי.

ישראל כץ: מצד אחד יושבים אנשי האוצר, יושבות העובדות הסוציאליות במקרה הזה מצד שני.

ישראל כץ: אני מקשיב לכל הטיעונים ומנסה להגיע לפתרון האפשרי.

ישראל כץ: בדרך כלל זה מצליח.

ישראל כץ: אנחנו מאתרים את הבעיה העיקרית ונותנים לה את הפתרון.

ישראל כץ: זה היה אלא שאז אומרים שוב: לא, עכשיו רוצים לדון ברפורמה הכוללת.

ישראל כץ: וזה קו שאנחנו כולנו לא יכולים לחצות.

ישראל כץ: אגב, עם האחיות זה מצב דומה.

ישראל כץ: לא הייתי מעורב אישית במשא ומתן והנחתי שזה הולך להיפתר – זה מה שאמרו לי.

ישראל כץ: ישבתי עם משרד הבריאות – אדוני היושב-ראש, אני מעדכן את כולם – וקבעתי עיקרון.

ישראל כץ: היום אנחנו יושבים איתו לישיבה סופית ומסכמת, והעיקרון אומר שאין רופא פנוי שלא יוכנס למערכת – מדובר על כ-400.

ישראל כץ: לא על חשבון הרפואה הקהילתית אלא רופא פנוי.

אחמד טיבי: מה ההגדרה של רופא פנוי?

ישראל כץ: הם יודעים להגדיר.

ישראל כץ: הם אומרים שיש כ-400 רופאים שהם לא ברפואה הקהילתית והם לא בתוך בתי החולים.

ישראל כץ: העיקרון השני, שלא תהיה אחות אחת זמינה שלא תוכנס למערכת.

ישראל כץ: מדובר על כ-2,100-2,000 אחיות.

ישראל כץ: אני הנחיתי לשלב את 400 הרופאים ואת 2,000 האחיות עכשיו בתקופת הקורונה.

ישראל כץ: אנחנו עכשיו בתקופת חירום ועוד לא הגענו לתקציב הקבוע.

ישראל כץ: זו ההנחיה וסוכם שהיא תבוצע עד היום.

ישראל כץ: קבעתי להיפגש שוב עם שר הבריאות ועם הצוותים היום בשתיים וחצי, כדי לוודא שזה יבוצע.

ישראל כץ: כלומר, כל הנשיאה בנטל עכשיו, במחסור, כתוצאה מהכנסה לבידוד וכתוצאה מחוסר שקיים, הולכת להיפתר גם ברמת האחיות וגם ברמת הרופאים.

ישראל כץ: אגב, זה לא יספיק אף פעם כי צריך 3,000 רופאים.

ישראל כץ: אם זה קורונה בקנה מידה קטן, הם מטפלים באחרים; אם זה בקנה מידה גדול, מצטמצם הטיפול באחרים.

ישראל כץ: זה דבר קשה מאוד וזאת המציאות.

ישראל כץ: זאת אומרת, מערכת הבריאות מקבלת את כל הצרכים שלה לעניין הקורונה.

משה גפני: מה עם השביתה?

ישראל כץ: ההנחה הייתה שלא צריכה לפרוץ שביתה כי האחיות מדברות על תקנים.

ישראל כץ: הן קיבלו מענה נרחב, שאני אוודא אותו היום בהחלטה סופית.

ישראל כץ: הוויכוח הוא, כנראה, שהן רוצות תקנים קבועים.

ישראל כץ: הן רוצות להיכנס להסכמי השכר.

עודד פורר: הרב גפני, אני לא מבין למה בוועדת הכספים אנחנו לא מדברים על סכומים.

עודד פורר: עד לרגע זה, האוצר לא מוכן לנקוב בסכום.

משה גפני: אתה יודע שליושב-ראש יש פריווילגיה שאין לחבר רגיל.

ישראל כץ: פורר, אתה ישבת באופן זמני בראש הישיבה, עד שהיושב-ראש הקבוע חזר.

משה גפני: אתה יכול להגיד משפט לגבי השביתה?

משה גפני: אנשים מוטרדים מהעניין הזה.

משה גפני: גם אני מוטרד מזה.

משה גפני: אתה יודע מה זה שביתת אחיות בתקופה כזאת?

עודד פורר: בוועדת הכספים רוצים לדעת מה העלויות.

ישראל כץ: דיברתי עכשיו על הבריאות, דיברתי על השביתה, דיברתי על זה שהדבר שהן דורשות זה תקנים.

ישראל כץ: כל התקנים יינתנו והוויכוח שנוהל שם לתוך הלילה, כפי שאני יודע, בין משרד האוצר והבריאות לבינן, הוא שהן רוצות להפוך את זה לתקנים קבועים.

ניר ברקת: אנחנו נידרש להעלות את הדברים - - - יש פער - - -

משה גפני: ניר, לא נתתי לעודד פורר לדבר.

משה גפני: עוד יגידו שאני מפלה לטובה את הליכוד.

משה גפני: ואני לא.

משה גפני: אני לא.

ישראל כץ: אני לא רואה מי מעיר.

משה גפני: כן, בסדר.

משה גפני: זה ניר ברקת, אם אתה לא מכיר.

ישראל כץ: זאת ישיבה נינוחה ואני רוצה להגיע גם להצעה.

ישראל כץ: כולנו נציגי ציבור ויש לכולנו אחריות לעבור את תקופת הקורונה עד שיימצא חיסון, נניח תוך שנה.

ישראל כץ: עד אז יהיו קשיים כל הזמן, שיהיה ברור.

ישראל כץ: אנחנו צריכים לגלות אחריות.

ישראל כץ: האם מישהו מכם באופן אמיתי, בכל כיסא שהוא יושב, באמת חושב שצריך לפרוץ את הסכמי השכר?

ישראל כץ: עכשיו יבואו מאות גורמים ויגידו: גם אנחנו רוצים עכשיו הסכמי שכר במקום להתרכז בקורונה?

ישראל כץ: הדבר הזה מורכב.

ישראל כץ: הכסף קיים והוא לא קשור לתוכנית הזאת.

ישראל כץ: ההחלטות, המוגנות והתקנים קיימים כדי לסייע כמו שמשרד הבריאות דורש.

ישראל כץ: זה לפי דרישות משרד הבריאות, שיסוכמו היום.

ישראל כץ: ייחתמו.

ישראל כץ: האחיות כאיגוד רוצות לעגן באופן קבוע דבר שקשה מאוד לעשייה.

ישראל כץ: בתווך הזה אנחנו מנסים להגיע להסכם.

ישראל כץ: לא כסף?

ישראל כץ: לא תקנים?

ישראל כץ: לא סיוע?

ישראל כץ: לא המוגנות של העובדות הסוציאליות?

ישראל כץ: הן יודעות שהמענקים נדיבים ואגב, בסוף הסכמנו לא רק לחלקי משרה.

ישראל כץ: לכל העובדות הסוציאליות ניתן מענק.

עודד פורר: איזה סכומים?

עודד פורר: עד לרגע זה משרד האוצר מסרב להגיד את הסכומים.

ישראל כץ: במיוחד עם ציבור כזה שנושא בנטל, צריך ללכת בצורה נרחבת.

עודד פורר: 6 מיליארד שקל אישרנו פה לפני חודש.

עודד פורר: לא עשיתם איתם - - -

ישראל כץ: האמינו לי שאני משקיע המון שעות – לא חייבים לכבד את זה, לא חייבים לקבל את זה.

ישראל כץ: אני עושה את זה מתוך תחושת שליחות ומחויבות.

ישראל כץ: בדרך כלל אנחנו מגיעים להמון פתרונות מוסכמים בדברים האלה, ואני מקווה שגם זה יקרה עם הציבור היקר הזה.

ישראל כץ: הושמעו כאן הערות ואני יכול להגיד לכם שבכל מפגש שגם אתם תקיימו עם כלל נציגי העצמאים, אתם תשמעו שביעות רצון ממי שבקי בפרטים, אבל צריך להסביר אותם יותר.

ישראל כץ: שביעות רצון מאוד גדולה מהפתרונות.

ישראל כץ: מדוע?

ישראל כץ: התוכנית הקודמת הייתה טרם זמני והייתה בה כוונה טובה – אתם אישרתם אותה, 100 מיליארד.

ישראל כץ: כשנכנסתי מצאתי המון קריטריונים שלא מתאימים.

ישראל כץ: אגב, הבעיה לא הייתה בסוף בביצוע כי אנחנו מוודאים את הביצוע.

ישראל כץ: הבעיה הייתה בהמון קריטריונים שהוציאו החוצה ציבורים מהיכולת לקבל סיוע.

ישראל כץ: פתרנו חלק מהדברים והתוכנית שיזמתי, הבאתי וסיכמתי עם ראש הממשלה, הובאה לממשלה ואושרה אחרי דיון בממשלה – בוועדת שרים לחקיקה – והיא מגיעה לכאן.

ישראל כץ: התוכנית לקחה בחשבון את כל הלקונות האלה.

ישראל כץ: פגשתי את נציגי המפגינים ואת חלקם האשימו בקשרים הדוקים איתי.

ישראל כץ: אני לא יודע על מה, זה לא פוליטי.

ישראל כץ: אני משתדל לראות מה ההערות העקרוניות גם מאזרחים מן השורה ולנסות לטפל.

ישראל כץ: גם אתמול היה מפגש עם ראש הממשלה ועם קבוצות של עצמאים.

ישראל כץ: היו שם הרבה שבחים וזה דבר נדיר, על דברים שנפתרו.

ישראל כץ: למשל, הסוגיה שהעליתם ללכת לפי מחזור 2018 או 2019.

ישראל כץ: הלכו לפי מחזור 2018 ואלה שהרוויחו יותר ב-2019 – נפגעים.

ישראל כץ: אז אמרו: תעבירו את זה ל-2019.

ישראל כץ: אתם יודעים מה עשינו?

ישראל כץ: נתנו גם 2018 וגם 2019, לפי הגבוה מביניהם יקבלו את הפיצויים.

מיקי לוי: כל הכבוד, יפה מאוד.

ישראל כץ: חד וחלק.

עודד פורר: אגב, אדוני, עם הקריטריונים שאושרו אז היו עוברים דרך הכנסת, לא היו כל הבאגים האלה.

עודד פורר: הם אושרו רק בממשלה.

ישראל כץ: שמעתי גם הערות על עסקים חדשים ואנחנו ניתן לזה מענה כאן, בוועדה.

שלמה קרעי: מה עם עצמאים שהפכו לשכירים, אדוני שר האוצר?

שלמה קרעי: יש קרוב ל-15,000 משפחות שבחצי שנה שלפני הקורונה, סגרו את העסק והפכו לשכירים.

שלמה קרעי: אם זה ההפך, הם נכנסים לגדר החוק הזה.

ישראל כץ: אני לא רוצה התנצחויות ברמה האישית.

ישראל כץ: הערות זה בסדר.

ישראל כץ: אני עונה להערות שהושמעו.

שלמה קרעי: לא היית כאן כשאני השמעתי את ההערה שלי.

ישראל כץ: בסדר, אז אפשר לעשות סיבוב נוסף אחרי זה.

ישראל כץ: תנו לי לענות להערות שהושמעו.

ישראל כץ: כל הדברים שהועלו וניתן למצוא להם פתרון – נתנו אותו בתוך המסגרת של החוק הקיים.

אנטאנס שחאדה: אדוני השר, מה עם צעירים מתחת לגיל 20?

אנטאנס שחאדה: כנראה פתרתם הכול חוץ מהבעיה הקטנה הזאת.

ישראל כץ: על מה שהעירו, אני אשתדל להתייחס.

ישראל כץ: מה שיש לי לומר על התוכנית, אני אומר.

ישראל כץ: תרצו סבב נוסף של אלה שהיו פה טרם הגעתי, גם אפשר לעשות.

ישראל כץ: בנושא האולמות – ישבתי איתם מלכתחילה ואני חושב שישבנו כבר שש-שבע פעמים.

ישראל כץ: בשביתה בפעם הראשונה ישבתי איתם ונתנו להם מענה.

ישראל כץ: התוכנית החדשה הותאמה מהרבה בחינות, גם להם וגם לאחרים.

ישראל כץ: גיליתי שהאולמות לא יכולים לתפקד כי אם אתה נותן להם אישור לריקודים – יש הדבקה; ובלי ריקודים הם לא יכולים לעבוד בניגוד לכל מה שאמרו קודם.

ישראל כץ: לכן הם נחשבים כמו חצי מענף התיירות, כמו התעופה האזרחית, ולצערי יש עוד דברים שנכנסים.

ישראל כץ: אלה לא רק האולמות.

ישראל כץ: רק תראו כמה נכון לקבוע קריטריון מדויק שיעזור באמת למי שצריך.

ישראל כץ: אם נגיד: בואו ניתן לכולם, לא עזרנו לאף אחד.

ישראל כץ: נוריד את הסכומים ומי שנפגע קשה יקבל כמו מי שנפגע קל.

ישראל כץ: ומי שבקושי נפגע, יקבל כמו מי שנפגע קל.

ישראל כץ: זה לא יכול להיות.

ישראל כץ: בסוף הלכנו על שתי אפשרויות: או פגיעה של 60% במחזור או 40%.

ישראל כץ: יחד עם ראש הממשלה הלכנו בצורה מאוד מרחיבה על 40%.

ישראל כץ: זה לא דומה למענקים החד-פעמיים של 25%.

ישראל כץ: זאת תוכנית לשנה שלמה.

ישראל כץ: חודשיים אחורה, על מאי ויוני, השלמה בשכר של המקדמה ומענקים, ושבע פעימות קדימה עד יוני בשנה הבאה.

ישראל כץ: הגדלנו את המענק מ-400,000 ל-500,000, אז כבר אין גבול.

ישראל כץ: אנחנו יכולים להגדיל עוד?

ישראל כץ: ברור.

ישראל כץ: זה נותן מענה לעסק שמקבל 500,000 והוא מקבל 3.5 מיליון שקל לשנה.

ישראל כץ: ואם הוא עסק יותר קטן, הוא מקבל לפי ההיקף שלו.

ישראל כץ: החלטנו עד 15,000 לחודשיים על פעימה סוציאלית של שכר לעצמאים, לפי השכר המדווח שהיה לו.

ישראל כץ: הגדלנו את זה מפעימה של 10,000 בנוסף לדברים האלה.

ישראל כץ: האולמות מדברים על שיטת החישוב.

ישראל כץ: אף אחד לא הופך למיליונר מהמענקים לעצמאים, אף אחד לא הופך למיליונר מדמי אבטלה.

ישראל כץ: אף אחד לא רוצה לקבל דמי אבטלה ואף אחד לא רוצה לסגור את העסק הזה.

ישראל כץ: אני לא מקבל את האמירות האלה, אבל באים אליי בטענות הפוכות: אתה פורס דמי אבטלה לשנה שלמה, באופן שבכלכלה הטהורה אין בו בדיוק היגיון.

ישראל כץ: אבל אנחנו לא בכלכלה טהורה, אנחנו בערבות הדדית.

ישראל כץ: אלה שאמרו את זה לפני שבוע, שקשה להם להשיג עובדים והם רוצים להיות בחל"ת, השבוע סגרו להם את העסק.

ישראל כץ: הם אומרים: איזה מזל שאני יכול להוציא את כולם מייד.

ישראל כץ: רצינו חל"ת גמיש ל-14 יום ואם יפתחו תוך 14 יום, הוא גם יוכל להחזיר אותם.

ישראל כץ: המענקים – הייתה כאן ישיבה טעונה בשעתו בגלל הדחיפות שאני ראיתי.

ישראל כץ: שיניתם לא מעט דברים, אבל בקריטריונים המרכזיים היה היגיון.

ישראל כץ: היא לא תוצאה קבועה אבל היא קרתה לפני שהקורונה חזרה, וזה נתון שאף אחד לא חולק עליו.

ישראל כץ: 7,500 מה-1 ביוני מענק החזיר 450,000 עובדים לעבודה בשבועיים הראשונים.

ניר ברקת: זה לא נכון.

אלכס קושניר: זה לא נכון.

אלכס קושניר: הטופס היה מוכן רק ב-15 ביוני.

ישראל כץ: זה הדוח של הלשכה המרכזית לסטטיסטיקה.

משה גפני: רבותיי, תבקשו רשות דיבור.

משה גפני: אי אפשר להיכנס בדברי השר.

משה גפני: עם כל הכבוד, זה לא הייד-פארק.

אוסנת הילה מארק: מה זה משנה?

אוסנת הילה מארק: גם אם הטופס היה מוכן, הרי מדווחים ב-1 ביולי על העובדים שחזרו.

אוסנת הילה מארק: הוא החזיר אותו ואז ב-1 ביולי הוא דיווח עליו.

משה גפני: חברת הכנסת מארק, אני לא מסכים לדבר הזה.

משה גפני: מספיק.

עודד פורר: החשב הכללי הציג פה - - -

משה גפני: עודד, אני לא מסכים לזה.

משה גפני: באמת, מה זה?

ישראל כץ: אני לא שומע מי מפריע.

משה גפני: רק שנייה, אדוני השר.

משה גפני: אני מבקש, לשר מותר להגיד כל מה שהוא חושב וכל מה שהוא מוצא לנכון, ואת העובדות כפי שהוא רואה אותן.

משה גפני: מי שרוצה לחלוק על זה – אנחנו פה פתוחים.

משה גפני: אנחנו ועדה ליברלית וכל אחד יוכל לדבר.

ישראל כץ: ישבתי, הקשבתי ורשמתי.

ישראל כץ: אני משיב ואני גם אומר את עמדתי.

משה גפני: בבקשה, אדוני השר.

ישראל כץ: אם היושב-ראש יחליט על סבב נוסף של מי שלא הספקתי לשמוע או של אלה ששמעתי ורוצים להוסיף, אני גם מוכן לענות אבל לא תוך כדי התנצחות מילולית.

ישראל כץ: לפי הלשכה המרכזית לסטטיסטיקה – אם היא טועה, יכול להיות שהיא טועה.

ישראל כץ: בינתיים אני מסתמך על הנתון הזה – 450,000 עובדים חזרו בשבועיים הראשונים.

ניר ברקת: לא בזכות המענק.

ניר ברקת: הם חזרו, נכון.

ישראל כץ: ביקשתי לא להתנצח.

ישראל כץ: אני לא שומע מי מפריע אפילו, אבל זה סתם.

משה גפני: ניר, זה מפריע באמצע.

משה גפני: וגם לא שומעים.

ישראל כץ: חזרו אך ורק – אך ורק – למה?

ישראל כץ: כי זה קרה מה-1 ביוני.

ישראל כץ: חיכו ל-1 ביוני בגלל המענק וחזרו.

ישראל כץ: אני אגיד לכם יותר מזה, אם הקורונה לא הייתה חוזרת – אגב, היא חזרה והמגמה התהפכה לגמרי.

ישראל כץ: היא התהפכה לגמרי ומוציאים בחזרה את העובדים.

ישראל כץ: גם אנחנו סגרנו עסקים עם הרבה מאוד עובדים, והיום האבטלה יותר גבוהה.

ישראל כץ: אלא מה?

ישראל כץ: זה מראה שהשיטה נכונה ובאנגליה עושים את אותה שיטה.

ישראל כץ: אין שיטה יותר טובה, תמריץ יותר נכון שאומר לבעלי העסקים: תחזיר עובד – קיבלת מענק.

ישראל כץ: אני הודעתי אתמול – אתם נתתם לי חודש מרווח בטובכם, שזה יהיה גמיש לא רק לארבעה חודשים אלא על פני חמישה חודשים.

ישראל כץ: אני הודעתי אתמול שככל שהמשבר יימשך ותהיה סגירות של המשק, מי שקיבל את המענקים – קיבל.

ישראל כץ: אנחנו נאריך את התקופה של הזכאות לבקש מענקים.

ישראל כץ: ברגע שהמשק יתחיל להיפתח, נבוא גם לכאן לשנות את החוק ולהאריך את התקופה כדי לאפשר לאנשים להמשיך לקבל מענקים ולהחזיר עובדים עד שזה יהיה במצב שהיה קודם.

ישראל כץ: היינו במצב של פתיחת המשק, עכשיו אנחנו בסגירת המשק ואנחנו מתאימים את האמצעים שלנו.

ישראל כץ: זה מה שקרה.

ישראל כץ: אתם צריכים לשמוח ואני צריך לשמוח שהמענק עבד והוא כלי אפקטיבי.

ישראל כץ: הוא יופעל ברגע שהמגמה תשתנה שוב.

ישראל כץ: לגבי האולמות, מכוני הכושר, המסעדות, הברים והפאבים ועוד לא מעט דברים, הם בדיוק באותו מצב.

ישראל כץ: קבענו קריטריון – מי שנפגע ב-40% יקבל מענק על ההוצאות הקבועות ויקבל שכר קבוע כל חודשיים – אני מדבר על עצמאים.

ישראל כץ: מי שנפגע ב-60%, המדינה תשלם במקומו את הארנונה.

ישראל כץ: במקרה של אולמות, זה דבר מאוד משמעותי כי הארנונה היא פי שלוש.

ישראל כץ: אבל זה נכון גם למכוני כושר ולגבי הכול.

ישראל כץ: אמרתי לבעלי האולמות שמה שהיה לפני שבוע כטיעון, כבר לא תופס.

ישראל כץ: אמרתי למסעדות: מה שאתם אמרתם לפני שבוע, שאתם רוצים לקבל כסף על 10% ירידה, היום אתם כבר לא רוצים את זה.

ישראל כץ: בעצם עכשיו מופסקת רוב הפעילות שלכם ואולי אתם יכולים לעשות משלוחים – לא כולם יכולים.

ישראל כץ: אתם רוצים לקבל בעדיפות את התשלומים הגבוהים.

ישראל כץ: וזה בדיוק הקריטריון.

ישראל כץ: אי אפשר, ואני מדגיש שזה לא מענק חד-פעמי של 25%.

ישראל כץ: אי אפשר לשנות עכשיו את ה-15%.

ישראל כץ: אני אגיד לכם עוד דבר, אנחנו עובדים מול רשות המסים ומול מערכת התכנות והמחשוב.

ישראל כץ: אדוני היושב-ראש, זה חשוב ביותר.

ישראל כץ: הושמעו כאן הערות ואני עוד אמשיך להתייחס לדברים שאפשר לעשות ולתקן.

ישראל כץ: אנחנו קשובים כל הזמן, אבל אם המתווה של הדברים העקרוניים ישונה, שינית – דחית.

ישראל כץ: בכל פעם, בשביל לעשות את המקדמה הזאת, לקחנו את תוכנית הפעימה השנייה עם רשימה לא כל כך מעודכנת, כי הם יודעים לתת רק לה וזה מה שהם נתנו, לפי מה שהיה.

ישראל כץ: הם לא ידעו לתת עכשיו.

ישראל כץ: עכשיו אנחנו בונים תוכנית שלוח הזמנים שלה הוא מהיום, אם זה יסתיים – אגב, עד 300,000 זה 70% מהעצמאים.

ישראל כץ: רק שתדעו.

ישראל כץ: הקטנים יותר הם 70%.

ישראל כץ: מרגע שתסיימו את החקיקה, אדוני היושב-ראש, הם יוכלו להגיש.

ישראל כץ: אלה 300,000 הכי כואבים, אלה שאתם מכירים, כולל עוזרי במאים וכל מה שראינו בשולי הדברים.

ישראל כץ: אלה אנשים שעובדים מהבית הרבה פעמים.

ישראל כץ: קבענו להם 3,000, 4,000, 6,000 וברגע שמגישים, מקבלים אוטומטית.

ישראל כץ: הם מחכים לכסף הזה עם ההשלמה.

ישראל כץ: כל הנושא של אחוז ההיקף מהמחזור של 10%, 15% - אלה דברים שנקבעו ורשות המסים מתכנתת את המחשב שלה על סמך חקיקה עתידית.

ישראל כץ: הקבוצה הבאה שתוכל להגיש בתחילת אוגוסט היא כל בעלי העסקים מ-300,000 עד 100 מיליון.

ישראל כץ: הם מחכים לכסף הזה.

ישראל כץ: עד 500,000 לחודשיים, תלוי בהיקף הפעילות.

ישראל כץ: זה לא סכום מבוטל.

ישראל כץ: הדבר האחרון שיקרה והסכמנו לדחות אותו קצת, כי המחשב לא יכול לעסוק בבת אחת בקידוד של הכול, הוא בגלל שנתנו מקדמה.

ישראל כץ: בערך לקראת 25 או 28 באוגוסט, יוכלו להגיש את הבקשה לפעימה האישית ולקבל רטרואקטיבית השלמה למקדמה.

ישראל כץ: מאז בכל חודשיים לקבל את המענק ולקבל את התשלום האישי.

ישראל כץ: אני רוצה לדבר על ההערה של מיקי לוי.

ישראל כץ: נגעת כאן בנקודה מאוד חשובה והתחבטנו רבות בנושא הזה.

ישראל כץ: אכן, יש עסקים גבוליים של מפיקים ושל כל מיני גורמים שנפגעו באופן קשה, ויש את ענף התיירות היוצאת והנכנסת והם מעל ל-100 מיליון שקל.

ישראל כץ: למדתי, וגם אמרת, שהם מרוכזים בחברות גדולות.

ישראל כץ: אחוז הרווח לא גבוה אבל היקף המחזור מאוד גבוה, ולכן צריך למצוא להם פתרון.

ישראל כץ: אני אומר את זה גם בעקבות ההערה שלך, והיושב-ראש החרה החזיק אחריך מייד.

ישראל כץ: תרשה לי להחמיא לך, לא ראיתי חברות חרדיות או משהו כזה.

משה גפני: החרדים לא במשחק בכלל.

ישראל כץ: תן לי להחמיא לך.

משה גפני: הבנתי, השלמתי.

משה גפני: החרדים לא בעניין.

ישראל כץ: רציתי להחמיא לך בראייה כלל-ישראלית מעבר לדאגה לחרדים.

משה גפני: בסדר.

משה גפני: הממשלה לא רואה ראייה כלל-ישראלית.

ישראל כץ: אז המחמאה לא במקום?

משה גפני: הממשלה מסתכלת על מה שכתוב ב"הארץ".

ישראל כץ: אני לא יודע, אין לי מנוי על העיתון הזה.

משה גפני: אני אמשיך עם ראייה כלל-ישראלית.

משה גפני: מה שכתוב ב"הארץ" זה מה שחשוב.

ישראל כץ: אדוני היושב-ראש, מבטל את המחמאה.

ישראל כץ: חבר הכנסת מיקי לוי, זאת הערה נכונה ואנחנו לא יכולים לאפשר קיפוח.

ישראל כץ: לכן אנחנו נציע לצרף כאן בקריטריונים של מעל 100 מיליון ועד 200 מיליון, למי שייפגע ב-60%, ועד 400 מיליון למי שייפגע ב-80%.

ישראל כץ: זה הישג גדול לוועדה.

מיקי לוי: יש, כל הכבוד.

משה גפני: בסדר גמור, יישר כוח.

ישראל כץ: אני מודה לך שהעלית את זה וזה נותן מענה.

ישראל כץ: פנו אליי חלק מהמפיקים – אין לי איתם שום קשר, כן?

ישראל כץ: אלה שמפיקים מופעים שנפגעו, של 106 מיליון.

ישראל כץ: ופנו כל חברות התיירות, סוכנויות הנסיעות שמרוכזות בחברות גדולות שהן מעל 100 מיליון.

ישראל כץ: שימו לב, אני מדייק את זה.

ישראל כץ: זה לא איזה מיקוח ואנחנו הולכים באמת לשקף מציאות.

ישראל כץ: מי שנפגע מעל 100 מיליון ב-60% זה פלח מסוים, ומי שנפגע עד 400,000 מ-200,000 ב-80% ומעלה – 80% זה כמעט סגור – הוא יקבל לפי הקריטריונים, אבל אנחנו לא נשנה את מה גובה המענק.

ישראל כץ: חברים, האויב של הטוב זה הסופר-טוב.

ישראל כץ: אני אומר את זה לכם בכנות.

מיקי לוי: אני כבר יוצא לצלצל ליוסי פתאל, הוא העלה את הבעיה.

מיקי לוי: כל הכבוד, תודה רבה.

ישראל כץ: אדוני היושב-ראש, יש לכם הישג חשוב לוועדה.

משה גפני: לוועדה?

משה גפני: לך.

יצחק פינדרוס: מה לגבי צעירים מתחת לגיל 28?

אנטאנס שחאדה: תצטרפו אלינו בתביעה הזאת, לגבי צעירים מתחת לגיל 20.

מכלוף מיקי זוהר: הרב גפני, אתה תאפשר לי.

משה גפני: אני אאפשר לך, אבל רגע.

ישראל כץ: חברות וחברים, מילה לסיום.

ישראל כץ: אני לא רואה כאן מחיצות פוליטיות, חוץ מהדברים האלה.

ישראל כץ: אני חושב שזאת אחריות כוללת.

ישראל כץ: אני אומר שוב שהניסיון למצוא מענה הוא בהישארות בפרמטרים שקבענו ובהתאמה שלהם.

ישראל כץ: עכשיו יגידו: לא 500 אלא 700, ולא האחוז הזה – אי אפשר.

ישראל כץ: זה הכול עסקה אחת.

קרן ברק: זאת מלאכת מחשבת שנעשתה מדויקת.

ישראל כץ: משפט אחד לרם בן ברק שדיבר על הרבה תוכניות, וזה גם טוב לך לקראת התוכנית הבאה.

ישראל כץ: התוכנית הזאת היא התוכנית המרכזית.

ישראל כץ: היא תוכנית לשנה וזה דבר חסר תקדים בעולם שמישהו מתכנן לשנה שלמה לכל המובטלים ולכל העצמאים בהיקף של היפגעות מסוימת ולכל העסקים בהיקף היפגעות מסוימת.

ישראל כץ: זאת תוכנית אלסטית, גמישה שמתאימה את עצמה.

ישראל כץ: יש בה פתח יציאה.

ישראל כץ: לגבי המובטלים והאבטלה, אני שמח שתוקפים אותי על הגזמה לטובה.

ישראל כץ: הייתי מאוד מודאג אם היו תוקפים אותי על הפחתה ופגיעה באנשים.

ישראל כץ: אנחנו ביטלנו את המדרגה – זאת פעם ראשונה שעשינו את זה.

ישראל כץ: זה היה בוועדת העבודה והרווחה באופן זמני.

ישראל כץ: ביטלנו את המדרגה שאומרת שאחרי תקופה מסוימת יקבלו פחות.

ישראל כץ: אמרנו: לא, זאת לא תקופה רגילה.

ישראל כץ: ביטלנו חמישה ימי המתנה; הוספנו את ינואר-פברואר מעכשיו והלאה; לקחנו את מקבלי הקצבאות, כולל קצבאות זקנה ונכים ובאופן חד-פעמי נתנו להם ביוזמתי להצטרף.

ישראל כץ: עד אמצע השנה הבאה הם צמודים לכל המובטלים ומקבלים כפל תשלומים.

ישראל כץ: לקחנו את זה בצורה מרחיבה ואלה דמי אבטלה משופרים.

ישראל כץ: שלמה, באיזשהו מקום צריך נקודת יציאה לכל דבר.

שלמה קרעי: אני מסכים עם זה.

שלמה קרעי: דווקא עם זה אני מסכים.

ישראל כץ: התלבטנו וחשבנו שכאשר האבטלה תגיע ל-10%, נוריד ב-25%.

ישראל כץ: וחשבנו שאם האבטלה תגיע ל-7%, נהפוך את זה לדמי אבטלה רגילים עם חודש הסתגלות, לא ביום אחד.

ישראל כץ: ברגע שקרה מה שקרה ביוני, התייעצנו ואמרנו: כשנגיע ל-10%, נוריד רק ב-10% את דמי האבטלה המשופרים.

ישראל כץ: לדעתי, זה מביא אותם לדמי אבטלה רגילים.

ישראל כץ: כשנגיע ל-7.5%, ניתן חודש התראה ואז נחזיר את זה לקבלת דמי אבטלה רגילים.

ישראל כץ: אני חושב שאין יותר הגון מזה.

ישראל כץ: אלה שטוענים שאנשים ירצו להיות מובטלים – אנשים לא רוצים להיות מובטלים.

ישראל כץ: קודם כל, הם מקבלים רק 70% ושנית, אם אדם יכול לחזור לעבודה קבועה, הרי הוא יודע שזה גם ייגמר יום אחד.

קרן ברק: הפרופיל של המובטלים האלה - - -

קריאה: מה עם ימי בידוד, אדוני השר?

ישראל כץ: רק שנייה.

ישראל כץ: עשינו דבר מאוד הוגן בעניין הזה.

ישראל כץ: זאת התוכנית המרכזית ואני אומר את זה לרמי ולאחרים.

ישראל כץ: היא תוכנית טובה ואין עליה ביקורת.

ישראל כץ: אין עליה ביקורת.

ישראל כץ: תלכו לכל מקום – היו כאלה שביקשו להתאים אותה.

ישראל כץ: התאמנו גם בוועדה וגם קודם.

ישראל כץ: המון דברים התאמנו מהלקחים של התוכנית הקודמת.

ישראל כץ: אני חוזר ואומר, שהבעיה העיקרית בתוכנית הקודמת לא הייתה היעדר רצון טוב.

ישראל כץ: הוא היה.

ישראל כץ: היא לא הייתה גובה הסכומים.

ישראל כץ: חלק מהבעיה הייתה הביצוע, אבל לא רק.

ישראל כץ: את זה פתרנו.

ישראל כץ: הייתה בעיה בקריטריונים שמראש הדירה ציבור רחב ואנחנו תיקנו את זה כאן.

ישראל כץ: כל הזמן תיקנו.

משה גפני: אדוני השר, אם אתה יכול לעצור.

משה גפני: יש פה כאלה שלא שאלו אותך.

ישראל כץ: אדוני היושב-ראש, משפט אחד ואני מסיים.

ישראל כץ: נושאים כמו ימי בידוד.

אחמד טיבי: ומה עם בעלי אולמות ומסעדות?

אופיר כץ: אדוני השר, יש משהו שהוא קריטי – ימי בידוד לאחים ואחיות.

ישראל כץ: הם בשירות המדינה והם מקבלים כסף.

ישראל כץ: פנו אליי בעניין ימי הבידוד.

ישראל כץ: הכול קריטי ואנחנו יודעים לדבר על התוכנית.

ישראל כץ: אני מבטיח שמה שאתה מעיר ומה ששלמה שאל, אנחנו ניקח את זה לחשיבה.

ישראל כץ: עד היום מצאנו פתרונות.

ישראל כץ: אני לא יכול לשלוף דברים ואני לא יכול לקשור את זה לתוכנית הזאת.

ישראל כץ: אנחנו נבדוק את הדברים וננסה לייצר פתרונות.

משה גפני: אדוני השר, עלו פה כמה דברים גם בישיבות קודמות וגם עכשיו – גם הנושא של אחים ואחיות, גם נושא הבידוד וגם הפער בין בני 18 עד 20 ובני 28 ומטה.

משה גפני: שני הדברים האלה עלו וצריך למצוא להם פתרון.

משה גפני: למה?

משה גפני: אנחנו הרי בתקופת קורונה.

ישראל כץ: מגיל מסוים מקבלים דמי אבטלה הם מקבלים גם כאן.

משה גפני: אבל הם מקבלים פחות.

שלמה קרעי: 20% פחות.

משה גפני: לא, יותר מ-20%.

משה גפני: הם מקבלים הרבה פחות.

משה גפני: אני מציע שתבדוק את העניין הזה.

משה גפני: זה לא 20%, זה הרבה פחות.

משה גפני: אם זוג הוא בן פחות מגיל 28, מכריחים אותו לצאת לחל"ת והוא מקבל פחות באופן דרמטי.

משה גפני: וטיבי העלה את העניין של גיל 20-18 שגם דיברנו עליו.

ישראל כץ: לזה אנחנו לא נכנסים עכשיו.

ישראל כץ: אני לא משנה את התוכנית עכשיו.

משה גפני: אני רוצה שתדע גם לגבי הנושא של הבידוד, מה שהעלה חבר הכנסת חסיד אבל לא רק הוא.

משה גפני: העלו את זה גם אחרים.

ישראל כץ: לגבי הבידוד, אני מבטיח לבדוק את זה, זה לא במסגרת החוק.

משה גפני: הרי נותנים לו ימי מחלה.

קטי קטרין שטרית: הרב גפני, ציינתי גם את קרן קרב, תוכנית קרב, ואתם לא מדברים עליה.

ישראל כץ: נושא הבידוד ייבדק על מנת לגבש פתרון.

ישראל כץ: הוא לא קשור לפה.

ישראל כץ: אסי, אתה מכיר יותר טוב את עניין הגיל?

ישראל כץ: אני לא מכיר.

ישראל כץ: מגיל מסוים צעיר יותר, מקבלים פחות?

משה גפני: לא, אדוני השר.

משה גפני: בימים רגילים, אדם בן 26-24 שיוצא לחל"ת, זאת הבחירה שלו, הוא מקבל פחות מאשר אם הוא היה בן 28.

ישראל כץ: בכמה הוא מקבל פחות?

משה גפני: הוא מקבל פחות, כ-40%.

ישראל כץ: מאיר, אתה יודע את התשובה?

משה גפני: אבל במקרה הזה, אנחנו מכריחים אותו לצאת לחל"ת.

משה גפני: זאת תקופה קשה.

ישראל כץ: אנחנו בתקופה שונה.

ישראל כץ: את כולם מכריחים ולכן ההתייחסות שונה.

אנטאנס שחאדה: אתם מכריחים אותו לצאת לחל"ת ולא משלמים לו.

ישראל כץ: אם ביטלנו מדרגה המשכית, יכול להיות שנבטל - - -

משה גפני: כן, מאיר.

מאיר שפיגלר: זה מאוד פשוט.

מאיר שפיגלר: מגיל 20 עד גיל 28 זכאים לקבל מ-31% ועד ל-60% דמי אבטלה.

מאיר שפיגלר: זאת תולדה של רצון להאיץ לכאורה כמה שיותר את החבר'ה הצעירים בחזרה לשוק העבודה.

מאיר שפיגלר: מגיל 28 ומעלה זה מתחיל ממדרגה של 42% עד 80%.

מאיר שפיגלר: 80% ו-60% בהתאמה הם לגבי אלה שמקבלים שכר ברוטו של 3,000 או 4,000 שקל.

ישראל כץ: אני הבנתי, אדוני היושב-ראש, ואני הולך לקראתכם בעניין הזה.

ישראל כץ: העליתם כאן סוגיה שלא הייתי מודע לה כל כך כי אנחנו דאגנו לביטול המדרגה בעתיד.

ישראל כץ: אני מוכן שעד גיל 28 והם זכאים, במידה ויש להם ילד אחד, יקבלו כמו אחרים.

שלמה קרעי: מצוין.

עודד פורר: מה קשור עניין הילדים?

עודד פורר: מה עניין הילדים?

עודד פורר: מה עניין שמיטה להר סיני?

ישראל כץ: אנחנו לא פותחים את החוק עכשיו.

אנטאנס שחאדה: למה לפתוח את החוק?

אנטאנס שחאדה: הרי הכול השתנה.

אנטאנס שחאדה: למה לקבוצה קטנה מאוד של צעירים - - - שייתנו להם פיצוי חד-פעמי.

משה גפני: רבותיי, השר מיכאל ביטון, בבקשה.

מיכאל ביטון: שלום הרב גפני, יושב-ראש הוועדה ולשר האוצר, התבקשתי להציג את הסוגיה של חיילים בודדים.

מיכאל ביטון: הרב גפני, שר האוצר, חברי הוועדה וחברי הכנסת, יש פה סוגיה רצינית מאוד של קבוצת אוכלוסייה שהיא בבת עינינו, החיילים המשוחררים כולל מי שעשה שירות אזרחי ושירות לאומי.

מיכאל ביטון: הדין חל גם עליהם לעניין הזכויות שלהם כחיילים משוחררים.

מיכאל ביטון: נכון להיום, מפרוץ משבר הקורונה אנחנו כממשלה לא השקענו כסף אמיתי בחיילים המשוחררים שמצבם קשה ביותר.

מיכאל ביטון: במה דברים אמורים?

מיכאל ביטון: חיילים שהשתחררו באוקטובר-נובמבר ופוטרו במרס עם פרוץ הקורונה, לא זכאים לדמי אבטלה כי הם לא צברו את החודשים לדמי אבטלה.

מיכאל ביטון: יתרה מזאת, החוק מכיר בשירות צבאי כחצי שנת צבירה לעניין דמי אבטלה.

מיכאל ביטון: הממשלה והכנסת החליטו לזכות כל מי שעבד חצי שנה בדמי אבטלה, למעט חיילים משוחררים.

מיכאל ביטון: החיילים נופלים בין הכיסאות.

מיכאל ביטון: הגיעה הצעה שבירכנו עליה, להשתמש בחלק מהכסף של הפיקדון – אני מדגיש, בחלק – למטרות של הקורונה.

מיכאל ביטון: זה בסביבות 10%, 20%, 30% מהפיקדון למטרות הקורונה.

מיכאל ביטון: עכשיו יש הצעה של הממשלה שבאה מתוך רצון להקל על החיילים ולהגיד: בואו נשתמש כמעט בכל הפיקדון של החיילים.

מיכאל ביטון: הפיקדון הזה נועד לחיסכון העתידי שלהם.

מיכאל ביטון: כשאנחנו בודקים היסטורית לאן הלך הפיקדון, הוא הלך להשכלה, להכשרה מקצועית ולהקמת עסק.

מיכאל ביטון: זאת אומרת, אנחנו מגדלים פה דור שבנובמבר לא ילך לאוניברסיטה כי הוא שורף את כל הפיקדון הצבאי שלו על משבר הקורונה.

מיכאל ביטון: הצענו שתי אלטרנטיבות: 1.

מיכאל ביטון: כל חייל משוחרר, מרגע שפרץ משבר הקורונה, יהיה זכאי לדמי אבטלה.

מיכאל ביטון: 2.

מיכאל ביטון: כל החיילים המשוחררים יקבלו מענק משמעותי שיאפשר להם לשרוד את שנת הקורונה, והוא יינתן בזמן מענק השחרור.

מיכאל ביטון: הוא יינתן לפי משך השירות שלהם.

מיכאל ביטון: הפגיעה הזאת בפיקדון היא גם פגיעה בצמיחה כי אנחנו יודעים שצמיחה זה השכלה והכשרה מקצועית, ופה אנחנו הולכים לגזור על שנתון של בין 70,000 ל-100,000 חיילים משוחררים, בוגרי שירות לאומי, בוגרי שירות אזרחי, להישאר בלי כלום ביציאה לחיים.

מיכאל ביטון: לכן אני מבקש גם משר האוצר וגם מוועדת הכספים שיינתן פתרון לקבוצה הזאת שהיא בבת עינינו.

מיכאל ביטון: נכון לרגע זה, לא עשינו משהו משמעותי עבורה.

מיכאל ביטון: לא רק שלא עשינו משהו משמעותי עבורה, אנחנו מחסלים את העתיד שלה.

מיכאל ביטון: היא יוצאת לחיים בלי פנסיה, בלי זכויות לאבטלה ושורפים להם את הפיקדון, שהוא הערובה לעתיד שלהם.

משה גפני: ולכן, מה עמדתך?

מיכאל ביטון: חייבים לשלב.

מיכאל ביטון: אם רוצים לאשר שימוש מוגדל בפיקדון הקיים, צריך או להכפיל אותו ואז אפשר להשתמש בשימוש מוגדל לצרכי קורונה, או להכפיל את מענק השחרור לכל החיילים, דבר שיאפשר להם אוויר לנשימה לחצי השנה הקרובה, או לאפשר להם זכאות לדמי אבטלה כמו לכל העובדים בשנת המשבר של הקורונה.

מיכאל ביטון: להשאיר 100,000 חיילים, אנשי שירות אזרחי ושירות לאומי בלי יציאה ראויה לחיים, שהם הקבוצה שתרמה הכי הרבה למדינה ברגעים אלה, זה דבר מאוד מאוד בעייתי.

משה גפני: תודה רבה.

ישראל כץ: אני יכול להשיב לשר ביטון?

משה גפני: כן, בקצרה, כי אני רוצה לתת רשות דיבור למי שלא שאל.

ישראל כץ: זה דבר לא מקובל.

ישראל כץ: כל החיים לומדים ולא ידעתי שיש נוהל כזה, אבל כנראה שזה קיים.

משה גפני: איזה נוהל?

ישראל כץ: של הופעת שר נגד עמדת הממשלה בשידור חי.

ישראל כץ: תוך כדי, על הפנים.

מיכאל ביטון: חבר הכנסת גפני, אני רוצה לדייק את הדברים.

ישראל כץ: המופע הסתיים, לא?

מיכאל ביטון: שר האוצר, אני רוצה לדייק לפני שזה - - -

ישראל כץ: השר ביטון, אתה יודע שאני מאוד מעריך אותך ולהרבה דברים אני גם קשוב.

מיכאל ביטון: אנחנו בירכנו על תיקון החוק הקודם, שמאפשר שימוש חלקי בפיקדון למטרות הקורונה.

מיכאל ביטון: ההצעה החדשה שורפת לחיילים - - -

אנטאנס שחאדה: תפתרו את זה בממשלה, למה כאן?

עודד פורר: אני מקווה שהשר ביטון יודע שיש לו אחריות משותפת בממשלה, גם על הדברים שהוא לא אוהב.

מיכאל ביטון: זה מה שהממשלה החליטה – זה מה שיהיה; אבל להתריע על ההשלכות של זה, זאת חובתי כשר שאחראי על החיילים המשוחררים.

משה גפני: השר, אתה רוצה להשיב עכשיו או שאתה רוצה לשמוע עוד כמה שאלות?

ישראל כץ: כן, כן.

ישראל כץ: אני רוצה לומר שהתשובה שלילית וזה לא יהיה.

ישראל כץ: יש כאן הצעת חוק מטעם הממשלה כולה, כולל ראש הממשלה החליפי.

ישראל כץ: לא רציתי להכניס לכאן דברים פוליטיים כי אני חושב הסכמה הרבה יותר רחבה מאשר המבנה הקואליציוני והפוליטי.

ישראל כץ: יכול להיות שזה מותר, אבל בעיניי זה חריג, שאחרי שמסכמים ומנסים לשמור גם על המסגרת – אני שומע גם הערות של חברי הכנסת – זה לגיטימי, לבוא עם דבר שיכול להיות חשוב במקרה אחד או חשוב במקרה אחר, ולנסות לפרוץ את המסגרת.

ישראל כץ: לכן, התשובה היא שמה שאני לא מאפשר למישהו לעשות כשהוא מחוץ לממשלה, ודאי מישהו בממשלה לא צריך לעשות.

ישראל כץ: אפשר לפתור בעיות בכל מיני דרכים.

משה גפני: אדוני השר, תודה.

משה גפני: חבר הכנסת מיקי זוהר, יושב-ראש הקואליציה, בבקשה.

מיכאל ביטון: חבר הכנסת גפני, אני רוצה לרדת מהדיון, אלא אם כן יעסקו בנושא הזה.

מיכאל ביטון: רק בשביל הפרוטוקול אני אומר, שר האוצר, שהוזמנתי על ידי חבר הכנסת גפני להתייחס לנושא.

מיכאל ביטון: אמרתי שרצונה של הממשלה לסייע לחיילים משוחררים הוא נכון, ההחלטה הקודמת מידתית, גם ההחלטה להשתמש בפיקדון אפשרית, אבל חייב להיות מהלך משלים.

משה גפני: תודה רבה.

משה גפני: מיקי זוהר, בבקשה, יושב-ראש הקואליציה.

ישראל כץ: דרך אגב, אני לא חלקתי על הזכות לזמן, אני רק דיברתי לגופו של עניין.

משה גפני: בסדר גמור.

ישראל כץ: אני מלא הערכה גם על כל התפקוד כראש העיר ירוחם, גם כשהוא עוד היה חבר כנסת וגם כשר אנחנו משתפים פעולה בהרבה דברים.

ישראל כץ: בעניין הזה, אני חושב שאנחנו צריכים להתמקד בחוק הקיים ונושאים אחרים יעלו במסגרות ממשלתיות.

משה גפני: טוב.

משה גפני: רק תדעו שהדיון בנושא החיילים המשוחררים לא יהיה כאן בוועדה אלא בוועדת הקליטה.

משה גפני: זה תיקון של חוק שנחקק שם.

משה גפני: אתם מפריעים ליושב-ראש הקואליציה.

מכלוף מיקי זוהר: אף אחד לא מפריע לי.

עודד פורר: מי שמפריע לו, הוא מפטר אותו.

מכלוף מיקי זוהר: לא, זאת לא הגישה שלי.

מכלוף מיקי זוהר: את מי פיטרתי?

מכלוף מיקי זוהר: לא פיטרתי אף אחד בינתיים.

מכלוף מיקי זוהר: אדוני היושב-ראש, אני רוצה להתחבר לדברים שלך בעניין המגזר החרדי.

מכלוף מיקי זוהר: ניכר שנגרם למגזר הזה עוול נורא בהרבה מאוד פרמטרים.

מכלוף מיקי זוהר: יש קמפיין מאוד ממוקד נגד המגזר החרדי וזה חייב להיפסק.

מכלוף מיקי זוהר: שנית, אני אומר חד-משמעית שאני כיו"ר הקואליציה מחויב לסייע יחד איתכם למגזר החרדי גם להתמודד עם המשבר בצורה מיטבית וגם להיות במצב כלכלי שפיר וטוב כדי לשרוד את התקופה הזאת.

מכלוף מיקי זוהר: זה אומר שבדיונים שיגיעו לכאן, לוועדה בעניין חלוקת המענקים לכל אזרח, אין מצב שנוכל לאפשר שמספר הילדים שיקבלו את התקציב הזה יהיה מוגבל.

מכלוף מיקי זוהר: משפחות מרובות ילדים לא צריכות לשלם מחיר על ההחלטה הטובה והמצוינת שלהם להביא ילדים.

אחמד טיבי: ברוכות ילדים.

מכלוף מיקי זוהר: ברוכות ילדים.

מכלוף מיקי זוהר: זה מה שאמרתי.

אחמד טיבי: לא, אמרת מרובות.

אחמד טיבי: אצל יהודים זה ברוכות, אצל ערבים זה מרובות.

אחמד טיבי: ככה אתם מדברים.

קריאה: תלוי אם זה בנים או בנות.

בצלאל סמוטריץ': אחמד עושה לי את העבודה, אני יכול לשתוק.

אחמד טיבי: תסתכל עליו, הוא קורן מאושר.

עודד פורר: מרגיש מבורך.

מכלוף מיקי זוהר: אני רוצה לחדד, משפחות ברוכות ילדים של יהודים וערבים גם יחד.

אחמד טיבי: זאת גישה מאוד חיובית.

מכלוף מיקי זוהר: אנחנו מברכים כל אחד שמביא ילדים לעולם.

מכלוף מיקי זוהר: בעניין הזה, הכנסת ואני כיו"ר הקואליציה – אדוני היושב-ראש, אני לא יודע אם זה מעניין אותך, אבל יכול להיות שגם הציבור שלך ירוויח ממה שאני אומר עכשיו.

משה גפני: הציבור שלי זה כל האזרחים במדינת ישראל.

משה גפני: אני לא מפלה בין אחד לשני, בניגוד לאחרים.

מכלוף מיקי זוהר: הציבור שאתה מייצג בכנסת, אדוני היושב-ראש.

מכלוף מיקי זוהר: לכן אני חושב שאפשר לקבוע קריטריון שבהתאם למספר ילדים בכל משפחה, גובה המענק יעלה.

מכלוף מיקי זוהר: לעניין לוחות הזמנים, אני לא חושב שזה הדבר שיכול להוות מחסום, משום שבכל פעם שאנחנו רוצים לעשות שינוי כלשהו לטובת אזרחי ישראל, אנחנו נתקלים בטענת לוחות זמנים.

מכלוף מיקי זוהר: זו מין טענה שהפכה להיות מאוד נוחה למשרד האוצר, אבל זאת לא טענה שאנחנו, חברי הכנסת, יכולים לקחת במסגרת השיקולים שלנו.

מכלוף מיקי זוהר: אם בכל פעם שנרצה לסייע לאזרחי ישראל ניתקל בתשובות שזה לא אפשרי טכני, זה בלתי אפשרי וכולי, אז הינה, אני אומר לפקידות שאתם צריכים לתת פתרונות.

מכלוף מיקי זוהר: אתם צריכים לעזור לנו, נבחרי הציבור להגשים את השאיפות הציבוריות, שהציבור מצפה מאיתנו להגשים בעבורו.

מכלוף מיקי זוהר: ולכן, גם אם יש בעיות טכניות, אם צריך לשבת מבוקר עד ערב ולהביא צוותים הכי טובים והכי מוכשרים, תפתרו את הבעיות האלה.

מכלוף מיקי זוהר: הדבר הזה אקוטי.

מכלוף מיקי זוהר: חלוקת התקציבים לא יכולה להיות פר משפחה, אלא באמצעות קריטריונים.

מכלוף מיקי זוהר: אני חושב שגם ההצעה שאני שומע לאחרונה על כך שהכנסה של מעל 640,000 לא תאפשר את מתן המענק, או שזה יוחזר באמצעות מס, היא טעות.

מכלוף מיקי זוהר: צריך ליצור מצב שבו אנשים שמכניסים מעל 350,000 שקל, שזה כ-30,000 שקל בחודש, לא צריכים לקבל את המענק.

מכלוף מיקי זוהר: הם יכולים להסתדר בלעדיו, במיוחד אם מדובר באדם שעובד בשירות המדינה, נניח.

עודד פורר: לפי איזו שנה יבדקו את המחזור?

מכלוף מיקי זוהר: 2019.

עודד פורר: זאת אומרת שמי שעבד ב-2019 ונפגע קשה ב-2020, לא יקבל כלום?

מכלוף מיקי זוהר: אפשר ליצור מנגנון שדרכו תיעשה בדיקה גם ב-2020.

מכלוף מיקי זוהר: אני רוצה להזכיר שלביטוח לאומי יש אינדיקציה מאוד מאוד מדויקת לגבי כל אזרח.

מיכל שיר סגמן: אם עסק סגור, זה לא משנה אם הוא הרוויח 30,000 שקל וירד לאפס.

מיכל שיר סגמן: מה הוא אמור לעשות בחצי השנה האחרונה או בחצי השנה הבאה?

עודד פורר: אפשר להביא ילדים.

מכלוף מיקי זוהר: לביטוח לאומי יש אינדיקציה מאוד מאוד ברורה לגבי ההכנסות של כל אחד ואחת מאיתנו.

מכלוף מיקי זוהר: הוא יודע לברר את הנתון הזה די בקלות ובאופן עדכני.

מכלוף מיקי זוהר: אולי הכי עדכני.

מכלוף מיקי זוהר: אתה לא יודע כמה הרווחתי לפני חודשיים?

מאיר שפיגלר: לא.

מכלוף מיקי זוהר: אתה לא יודע?

מאיר שפיגלר: מה שאנחנו מקבלים לפי החוק פעמיים בשנה, זה טופס 126.

משה גפני: מיקי, לא לנהל איתם את הדיון.

משה גפני: תאמר את דבריך, יש פה עוד כמה שצריך לתת להם לדבר.

מיכל שיר סגמן: תעשה הפרדה בין עצמאי לשכיר.

מאיר שפיגלר: במשך ששת החודשים מינואר ועד יוני, אנחנו אמורים לקבל את זה עד ספטמבר.

אנטאנס שחאדה: מיקי, תצטרכו למצוא מקור אחר לגבי מבחן ההכנסות.

מכלוף מיקי זוהר: שיטת הבדיקה שיסגלו גורמי המקצוע היא שיטת בדיקה שאני לא יכול לקבוע אותה, אבל דבר אחד אני יכול לומר, שמי שיש לו, אפשר שלא יקבל את המענק הזה.

מכלוף מיקי זוהר: ומי שאין לו, טוב שיקבל מענק מוגדל שיש בו יותר כסף כדי שהוא יוכל לשרוד את התקופה הקשה הזאת.

מכלוף מיקי זוהר: לכן אני חושב שחייבים למצוא מנגנון גם במחיר של עיכוב המענק.

מכלוף מיקי זוהר: זה אומר שגם אם זה ייקח עוד שבוע - - -

שלמה קרעי: זה לא החוק שעומד לפנינו.

מכלוף מיקי זוהר: שלמה, אני הפרעתי לך כשדיברת?

שלמה קרעי: זה לא החוק שעומד לפנינו.

מכלוף מיקי זוהר: אני לא שאלתי אותך על מה אני צריך לדבר.

מכלוף מיקי זוהר: לא באתי לכאן לדבר לפי מה שאתה תחליט.

שלמה קרעי: בלבלת אותנו.

שלמה קרעי: חשבנו שאתה מדבר על עצמאים, ואתה מדבר על שכירים.

מכלוף מיקי זוהר: אל תתבלבל.

מכלוף מיקי זוהר: אם אתה רוצה, אני אעשה לך אחר כך שיעור פרטי ואני אסביר לך הכול.

שלמה קרעי: כיושב-ראש הקואליציה, כדאי שתסביר את עצמך.

שלמה קרעי: אתה קצת מערבב אותנו כאן.

מכלוף מיקי זוהר: תודה רבה, שלמה, אני מאוד מודה לך.

אחמד טיבי: גם אני מעריך את הוויכוח ביניכם.

קרן ברק: שלמה, רק איתי לא רבת.

מכלוף מיקי זוהר: האמת שכן.

מכלוף מיקי זוהר: גם איתך הוא יריב, אל תדאגי.

מכלוף מיקי זוהר: אני רוצה לומר בצורה ברורה בעניין המענקים, בהמשך למה שהתחלתי לומר על המגזר החרדי והמגזר הערבי.

מכלוף מיקי זוהר: השיטה שאנחנו רוצים לחלק בה את הכסף היא שיטה לא נכונה וגם אם נצטרך להפסיד זמן בחלוקה, נפסיד זמן כדי לתת מענה נכון.

מכלוף מיקי זוהר: אגב, אני רוצה להגיד לחברים במיוחד מהקואליציה, הביקורת הכי גדולה היום כלפי הקואליציה או כלפי הממשלה היא קבלת החלטות שלא נראית סבירה בעיני הציבור.

מכלוף מיקי זוהר: אנחנו מקבלים החלטות מהירות, זה נכון, אבל לפעמים הן לא נראות סבירות בעיני הציבור.

מכלוף מיקי זוהר: הם לא מצליחים להבין את פשר ההחלטה למרות שהיא טובה, חיובית ומועילה, אבל לפעמים היא לא נשמעת להם סבירה.

מכלוף מיקי זוהר: אם נפסיד זמן, אבל נקבל החלטות סבירות, אמון הציבור בנו יגבר.

מכלוף מיקי זוהר: לכן אני מבקש מכולם לקבל החלטות במתחם הסבירות ולא מתוך רצון למהר בקבלת ההחלטות.

מכלוף מיקי זוהר: לעניין החוק, ששלמה כל כך מוטרד לגביו.

מכלוף מיקי זוהר: בכל מה שקשור לבעלי האולמות, אדוני היושב-ראש, אני רוצה לומר כך.

מכלוף מיקי זוהר: פנו אליי מספר רב של בעלי אולמות, כולל יושב-ראש ארגון האולמות.

מכלוף מיקי זוהר: הטענה המרכזית שלו, וזה מה שאני שומע ממנו, היא שהבעיה היא לא באחוזים ולא בהיקפים, אלא בעיקר בתקרה.

מכלוף מיקי זוהר: נכון לעכשיו, התקרה המוצעת היא 250,000 שקל בחודש, שזה חצי מיליון שקל בחודשיים.

מכלוף מיקי זוהר: נאמר לי שאם ננסה לשנות את גובה התקרה, שוב המנגנון לא יוכל לפעול בלוחות זמנים.

מכלוף מיקי זוהר: אז הינה, אני אומר כאן בצורה ברורה, עמדה ברורה לחלוטין.

ישראל כץ: עמדה אישית שלך.

מכלוף מיקי זוהר: לא, לא.

ישראל כץ: נגד עמדת ראש הממשלה, הקואליציה ולדעתי גם נגד עמדת רוב הח"כים כאן.

ישראל כץ: כולל מהאופוזיציה.

מכלוף מיקי זוהר: אני אשמח לשמוע.

ישראל כץ: כולל דאגה לבן דוד שלך, שיש לו אולם.

ישראל כץ: זה בסדר גמור.

מכלוף מיקי זוהר: סליחה?

ישראל כץ: יושב-ראש ארגון האולמות, שדיברתי איתו אתמול למה מיקי זוהר כל כך דואג לתחום שאני בלאו הכי דואג לו, אז הוא אמר: יש לו בן דוד.

ישראל כץ: הוא גם סיפר לי איזה אולם.

עודד פורר: אני חייב לומר שהתחומים שהכי - - -

בצלאל סמוטריץ': עודד, נראה לי שאנחנו יכולים לצאת.

בצלאל סמוטריץ': הם עושים את העבודה מצוין לבד.

ישראל כץ: אתה לא מייצג שום עמדה, ואתה יודע מה ראש הממשלה אמר לך אתמול.

ישראל כץ: מספיק עם הדברים האלה כבר.

מכלוף מיקי זוהר: אני אענה על מה שהוא אומר.

משה גפני: בבקשה.

מכלוף מיקי זוהר: צר לי שחלק מתנועת הליכוד – יש לנו שר אוצר מנותק מהעם.

קרן ברק: די, מיקי, די.

מכלוף מיקי זוהר: אני מצר על זה.

קרן ברק: מיקי, די.

קרן ברק: הבאנו בשורה כלכלית מדהימה היום.

קרן ברק: די.

מכלוף מיקי זוהר: עם כל הכבוד לרצון של שר האוצר להפגין כוחנות, עליי זה לא עובד.

קרן ברק: מיקי, בבקשה די.

קרן ברק: די, נו, די.

מכלוף מיקי זוהר: אני לא אמרתי את מה שאמר שר האוצר.

קרן ברק: נסגור את זה אחרי זה מחוץ לוועדה הזאת.

מכלוף מיקי זוהר: אני לא אמרתי את מה שאמר שר האוצר.

מכלוף מיקי זוהר: באופן אישי אני חייב להודות, שהייתה לי תקווה גדולה ממינויו של ישראל כץ.

ישראל כץ: אלה הם חייך.

ישראל כץ: תגיד לי, כל אחד מדבר קצת ואני אמור לענות, לא?

מכלוף מיקי זוהר: ויש לי מפח נפש גדול מההתנהלות שלו.

משה גפני: אתה דיברת על נהלים שהשתנו.

משה גפני: הוא יושב-ראש הקואליציה.

מכלוף מיקי זוהר: יש לי מפח נפש גדול מההתנהלות שלו.

קרן ברק: די, נו.

קרן ברק: בואו נעצור ונלך לעשות התייעצות סיעתית.

קרן ברק: בוא נעצור את הדיון.

ישראל כץ: לא צריך לעצור שום דבר.

קרן ברק: זה לא מתאים, אנחנו באנו עכשיו - - -

משה גפני: רק שנייה, שנייה.

מכלוף מיקי זוהר: לא סיימתי.

משה גפני: רגע, אני יודע, אני יודע.

מכלוף מיקי זוהר: אדוני היושב-ראש, לא סיימתי.

מכלוף מיקי זוהר: זה השלב שאני הולך לדבר על העסקים של אשתו של ישראל כץ.

מכלוף מיקי זוהר: אז אני מבקש לאפשר לי להמשיך.

מכלוף מיקי זוהר: אני מבקש לאפשר לי להמשיך.

קרן ברק: די, נו.

מכלוף מיקי זוהר: אני מבקש לאפשר לי להמשיך.

מכלוף מיקי זוהר: יש פה שיח - - -

ישראל כץ: אתמול סולקת מדיון אצל ראש הממשלה עם העצמאים, עכשיו אתה - - -

עודד פורר: אתם רוצי לעכב את המענקים לאנשים?

משה גפני: מיקי.

מכלוף מיקי זוהר: אני רוצה לסיים.

משה גפני: לא, לא.

משה גפני: רגע.

ישראל כץ: אין לאשתי שום עסקים, אני חייב לומר את זה.

משה גפני: אנחנו נעשה הפסקה לרגע.

מכלוף מיקי זוהר: לא, לא, לא, לא.

מכלוף מיקי זוהר: אדוני היושב-ראש, לא סיימתי.

מכלוף מיקי זוהר: יש לי מה לומר.

משה גפני: בסדר, אני אתן לך.

ישראל כץ: אז מה אם הוא יו"ר קואליציה, זה לא אומר כלום.

משה גפני: בסדר, רגע.

משה גפני: אני רוצה להגיד לחברים ואני רוצה להצביע על זה.

משה גפני: לפני שאנחנו עושים הפסקה יש כמה חוקים שנעשו אצל חיים כץ בוועדת העבודה והרווחה, ואני מבקש לפצל את זה ולהעביר אותם אליו כדי שהוא יעשה את זה מייד, ימשיך את העבודה הזאת.

עודד פורר: אבל הוא חולה.

משה גפני: בסדר.

משה גפני: הוא אמר שהוא עושה את זה, והוא עושה את זה מהר.

ישראל כץ: למה הפיצול מהחוק הזה?

ישראל כץ: למה צריך לפצל מהחוק הזה?

משה גפני: כי אלה לא חוקים שאנחנו עשינו.

עודד פורר: זאת טעות, אדוני.

משה גפני: אלה חוקים שנעשו בוועדת העבודה והרווחה.

עודד פורר: אי אפשר עכשיו לפצל את העסק הזה.

אלכס קושניר: זה מכלול שתלוי אחד בשני.

אלכס קושניר: אתה לא יכול לפצל את זה.

משה גפני: מה זה אי אפשר?

ישראל כץ: עזוב, הוא לא מייצג פה - - - איזו בעיה?

ישראל כץ: למה צריך לספוג את הדבר הזה?

ישראל כץ: הוא סולק אתמול מדיון אצל ראש הממשלה עם העצמאים.

משה גפני: מי?

שלמה קרעי: הוא מדבר על חיים כץ.

משה גפני: לא מיקי זוהר.

משה גפני: זה לא נוגע למיקי זוהר.

משה גפני: זה נוגע לוועדה.

ישראל כץ: תן לי לחזור לדיון.

מכלוף מיקי זוהר: גפני, אני לא סיימתי את דבריי.

מכלוף מיקי זוהר: גפני, אני מתעקש לסיים את הדברים שלי עד תום.

משה גפני: בסדר.

ישראל כץ: משה, חייבים להעביר את הכול כאן עכשיו.

משה גפני: אנחנו לא יכולים להעביר את זה, בגלל ששלושת החוקים האלה נעשו בוועדת העבודה והרווחה.

מכלוף מיקי זוהר: אני מתעקש לסיים את הדברים שלי עד תום.

מכלוף מיקי זוהר: יושב-ראש הוועדה, אני מבקש לסיים את דבריי עד תום.

מכלוף מיקי זוהר: יושב-ראש הוועדה, לא סיימתי, אני מבקש לסיים את דבריי.

משה גפני: אני אתן לך, בסדר.

מכלוף מיקי זוהר: תן לי לסיים את דבריי.

ישראל כץ: מאיפה הגיע הפיצול?

ישראל כץ: זה לא היה בתוכניות.

משה גפני: אוקיי, אז תכף נדבר על זה.

מכלוף מיקי זוהר: תן לי לסיים את דבריי.

משה גפני: תסיים.

ישראל כץ: הוא יכול לפנות את החדר ונמשיך בדיון.

משה גפני: כן, מיקי, תשלים.

משה גפני: מיקי, תסיים.

מכלוף מיקי זוהר: אני רוצה לומר כך, אני מתייחס לגופם של דברים.

משה גפני: אני לא אעשה את החוקים האלה, אלה לא חוקים שנעשו כאן.

ישראל כץ: זה בלתי אפשרי מה שאתה עושה כאן.

משה גפני: אז בלתי אפשרי.

משה גפני: מה, אי אפשר להעביר את זה?

משה גפני: אז לא.

משה גפני: בלתי אפשרי.

משה גפני: בסדר.

מכלוף מיקי זוהר: אני מתייחס בסופו של דבר לגופם של דברים.

משה גפני: אני מבקש, אם אפשר, לא לדבר על דברים אישיים.

משה גפני: לדבר לגופו של עניין.

מכלוף מיקי זוהר: אין בעיה, אני מקבל את זה.

מכלוף מיקי זוהר: אתה צודק, אני לא צריך לרדת לרמה הנמוכה של שר האוצר.

מכלוף מיקי זוהר: אני מקבל את עמדתך.

מכלוף מיקי זוהר: אני אתעלה על עצמי ואני אתעלם מהגישה האלימה והמתנשאת של שר האוצר, ואני אדבר לגופם של דברים.

מכלוף מיקי זוהר: אגב, בדיוק אותו ניתוק שאנחנו חווים פה ממשרד האוצר, ששר האוצר מוביל, הוא זה שמביא אותנו לכשל ציבורי עמוק.

מכלוף מיקי זוהר: משם מגיעה כל הביקורת של אזרחי ישראל נגדנו, בגלל הניתוק של שר האוצר מהעם.

מכלוף מיקי זוהר: יכול מאוד להיות שצריך לקרוא לראש הממשלה לשקול היטב את המשך כהונתו של ישראל כץ כשר האוצר.

מכלוף מיקי זוהר: יכול להיות שהדבר הזה פוגע בסיכוי שלנו להמשיך להישאר בשלטון.

ישראל כץ: מיקי, בוא אני אתן לך עצה לחיים, שותקים והולכים החוצה ולא מתבזים.

מכלוף מיקי זוהר: יכול מאוד להיות שזה המצב.

ישראל כץ: הבנו.

מכלוף מיקי זוהר: שהמשך כהונת שר האוצר הופכת להיות סכנה לליכוד וסכנה להמשך כהונת הליכוד בשלטון.

מכלוף מיקי זוהר: יכול מאוד להיות שזה המצב.

ישראל כץ: קדימה, סיימת?

ישראל כץ: קדימה, תן לעבוד.

מיכל שיר סגמן: מיקי, אבל גם ראש הממשלה יכול לקחת אחריות.

ישראל כץ: קדימה, פנה, פנה.

ישראל כץ: נו.

מכלוף מיקי זוהר: עכשיו לגופם של דברים.

משה גפני: אני מודיע על הפסקה לעשר דקות.

קרן ברק: אנחנו באנו לפה לדון בתוכנית כלכלית למען אזרחי ישראל שהביא משרד האוצר.

קרן ברק: משרד האוצר הביא אחלה תוכנית, מיקי, ואנחנו צריכים להיות גאים בה כממשלה וכליכוד, שהבאנו כזאת בשורה לציבור בתוכנית מענקים.

קרן ברק: זה הדיון, מיקי.

ישראל כץ: זה הדיון?

ישראל כץ: הדיון הוא על זה שיש לו בן דוד שיש לו אולם.

ישראל כץ: זה הדיון.

קרן ברק: לא, זה גם לא.

קרן ברק: הדיון הוא על תוכנית המענקים שממשלת ישראל הביאה לציבור ושאנחנו גאים בתוכנית הזאת.

ישראל כץ: זה הולך לוועדת האתיקה.

ישראל כץ: אתה עוד תגיע לוועדת האתיקה.

ישראל כץ: זהו, הגעת באיחור ואנחנו צריכים לפנות את החדר.

ישראל כץ: אם רוצים את זה בזמן, נמנעים מהתבזות.

משה גפני: שלום, אני מחדש את ישיבת ועדת הכספים.

משה גפני: קיימנו דיון ארוך וממצה.

מכלוף מיקי זוהר: אדוני, רגע, אני מבקש ברשותך קודם כל הבהרה לפני תחילת הדיון.

משה גפני: אני נותן לך, שנייה.

משה גפני: להגיד משפט, ריבונו של עולם.

משה גפני: קיימנו דיון ממצה ואני סבור שיש שם שלושה חוקים שצריך להעביר לוועדת העבודה והרווחה ולוועדת הקליטה.

משה גפני: באמת, חוקים לא גדולים ועיקר החוק אצלנו – המענקים והכול.

משה גפני: שר האוצר מבקש ממני שזה יהיה כאן ואנחנו נראה, הוא אמור לדבר עם יושב-ראש ועדת העבודה והרווחה.

משה גפני: העמדה שלנו, גם שלי וגם של הלשכה המשפטית, היא שהחוקים האלה צריכים לעבור, אבל זה לא הנושא הכי עקרוני בעניין.

משה גפני: לקראת סיום הדיון, לפני שהכרזתי על הפסקה, היו דברים ששר האוצר כן נתן והם חשובים מאוד ואנשים היו מרוצים.

משה גפני: אבל הייתה אמירה לא טובה שאני לא אוהב אותה.

משה גפני: מיקי זוהר, בבקשה תאמר את מה שאתה רוצה לומר.

מכלוף מיקי זוהר: תודה רבה.

מכלוף מיקי זוהר: לצערי הרב, השר ישראל כץ בחר במהלך הדיון להטיח בי האשמה שאני פועל למען בעלי האולמות משום שבן דוד שלי מחזיק באולמות שמחה.

מכלוף מיקי זוהר: מיותר לציין שהדבר הזה הוא לא פחות מהכפשה שנועדה לנסות להציג אותי באור שלילי, משום שאני טוען טענות חשובות ואמיתיות למען בעלי האולמות כולם.

מכלוף מיקי זוהר: אני לא מכחיש את זה שבן דודי מחזיק באולמות שמחה, אבל אם מישהו רוצה להאשים אותי פה וכפי שהבנתי מהשר ישראל כץ, אני פועל למען בעלי אולמות שמחה משום שיש לבן דוד שלי אולם, הדבר הזה הוא לא פחות מבושה וחרפה מבחינתו של השר כץ, כמובן, שכנראה לא בוחל בשום אמצעי כדי להצדיק את הצעדים הכלכליים הלא סבירים שהוא עושה.

מכלוף מיקי זוהר: אני מבקש התייחסות מהיועצת המשפטית של הוועדה להערה של ישראל כץ, גם לגביי, על מנת שנבין מה הסיפור פה.

משה גפני: בבקשה, היועצת המשפטית.

ניר ברקת: הוא לא חבר הכנסת היחידי שאולמות השמחה מעניינים אותו.

ניר ברקת: אני לא מכיר חבר כנסת אחד שהנושא הזה לא מעניין אותו.

משה גפני: ניר, אני מציע שלא נפתח את הדיון הזה.

ניר ברקת: אולמות השמחה היא בעיה של כולם, לא בעיה של בן אדם אחד.

משה גפני: חבר הכנסת מיקי זוהר שאל שאלה משפטית והוא רוצה תשובה.

שגית אפיק: אני אתחיל במה שאמרת.

שגית אפיק: בפניכם הצעת חוק ממשלתית שמתקנת נושאים של בעלי עסקים שונים.

שגית אפיק: הבקשה להכניס ענפים שונים היא בקשה של חברי ועדה רבים, ביניהם גם הנושא של אולמות אירועים.

שגית אפיק: באשר לטענתו של שר האוצר ישראל כץ, הטענה כנגד חבר הכנסת מיקי זוהר היא שלא יהיה לחבר הכנסת במילוי תפקידו עניין אישי.

שגית אפיק: זו הטענה.

שגית אפיק: ההגדרה של עניין אישי היא הנאה חומרית, ישירה או עקיפה של חבר הכנסת או של קרובו, למעט עניין הנוגע לענף משקי.

שגית אפיק: בהגדרת קרוב לא נכלל בן דוד.

שגית אפיק: הגדרת קרוב היא הגדרה מצומצמת יותר והיא כוללת בן זוג, הורה, צאצא או כל קרוב שפרנסתו על חבר הכנסת.

שגית אפיק: מכיוון שההגדרה לא חלה ביחס אליך, אני חושבת שהנושא של טובת הנאה אישית במקרה הזה לא מתקיימת.

שגית אפיק: באמת, כמו שאמרת, הבקשה להרחבת הענפים והגדלת העסקים שנכללים בהצעת החוק הזאת הייתה בקשה של כל חברי הוועדה.

משה גפני: תודה רבה.

משה גפני: רבותיי, אני מסיים את הדיון בעניין הזה ונמשיך אותו מחר.

משה גפני: אני אהיה בקשר עם השר ישראל כץ כדי לראות האם החוקים האלה עוברים.

ניר ברקת: אפשר לבקש בקשה?

ניר ברקת: העלינו הרבה טענות שלא ניתנו להן מענים.

ניר ברקת: אם אפשר, לרכז את כל הטענות שלנו שהיו היום, לשלוח לאוצר ולבקש תשובות.

משה גפני: לחלק מהדברים היה מענה.

ניר ברקת: נכון.

ניר ברקת: למה שלא ניתן מענה.

ניר ברקת: כל הכבוד, אני חושב שמה שניתן לו מענה, אנחנו צריכים להודות.

ניר ברקת: האתגר של החוק הזה, הוא מה שעדיין חסר בו.

משה גפני: אם מישהו יעביר לי את זה בכתב, אני אעביר את זה לשר ישראל כץ.

ניר ברקת: עוד הערה, ברשותך, הרב גפני.

ניר ברקת: אנשי עסקים – רועי כהן מלה"ב ואחרים, לא שמענו אותם היום.

משה גפני: בסדר, רק התחלנו בדיון.

משה גפני: הוא נקטע באמצע.

ניר ברקת: הבקשה שלי היא שנקשיב לפערים כפי שהמגזר העסקי רואה אותם.

ניר ברקת: גם אותם נצרף לבקשות.

משה גפני: מבחינת העניין הזה אמר לי טמיר שיש פה כאלה שרוצים להתייחס.

משה גפני: רציתי לאפשר להם לומר את דבריהם, כפי שאני נוהג תמיד.

משה גפני: אבל מה לעשות, אני לא מהליכוד.